Πάρε (να ‘χεις…)\nΜια συνομιλία με τη ζωγραφική του Αλέξανδρου Χατζηλιάδη\nΤι ώρα είναι; Τρέχει. Να προλάβει. Τον χρόνο. Πάλι βρέχει. Δεν κουράστηκε να βρέχει; Ούτε η λιακάδα του αρέσει αλλά… πάλι βρέχει; Ίσως για αυτό τρέχει. Να προλάβει. Τον χρόνο. Πριν μπει η άλλη για τα καλά. Εκείνη. Μες τα πράσινα ντυμένη, με λουλούδια φορτωμένη, πάνω στους ώμους της αηδόνια, πίσω της τρέχουν χελιδόνια. Εκείνη η τρελή η αναγελάστρα, σαν τη φουντωμένη γλάστρα. Να τον κάνει να ξεχάσει τα προβλήματα, να κάθεται να γράφει ποιήματα… όχι, όχι ακόμα. Δεν ήρθε ακόμη του έαρος η ώρα.\nΠρος το παρόν τρέχει. Τρέχει από συνήθεια. Μια λαχανιασμένη δικαιολογία είναι πάντα πιο πειστική. Βουτάει σε λίμνες, ποτάμια, χαράδρες με λασπόνερα. Απορροφά την υγρασία ως τα κόκαλα. Μουσκεύει κάλτσες, κορδόνια, μπατζάκια. Εσώρουχα και καταστάσεις. Μούσκεμα τα νεύρα κι οι αντιστάσεις. Τρέχει κι επιδεικνύει τα γερά του πόδια, το σφρίγος των αντοχών του, το «στέαρ των κολυμβητών στο σώμα»*. Κι ας πνίγεται σε μια κουταλιά νερό. Λίγο από ‘δω λίγο από ‘κει, τελικά όλα θα τα καταφέρει. Ακόμη και να πείσει τον εαυτό του ότι όχι δεν έχασε την μπάλα, ότι ναι έχει νόημα όλη αυτή η τρεχάλα. Έχει;\nΚι αν δεν είναι ένας απλός μοναχικός αγώνας ταχύτητας; Αν το ονόμαζε σκυταλοδρομία; Κοιτάζει τα χέρια του. Δεν κρατάει κάτι για να χει να δώσει και αλλού. Τίποτα απολύτως. Τίποτα, τίποτα, τίποτα; Ψάχνει ανάμεσα στα δάχτυλα, κάτω από τα νύχια, μέσα στις γραμμές της χούφτας… μήπως κάτι του ’χει διαφύγει. Βρίσκει:\nΜια σακούλα καλημέρες, 4-5 καραμέλες, ένα πιάτο με ρεβίθια, ένα ράφι παραμύθια, «τι όμορφη που είσαι σήμερα», μια οδηγό ταξί να διαβάζει στην πιάτσα ένα βιβλίο, ένα ζευγάρι παπούτσια στα σκουπίδια, μια κουβέρτα στο παγκάκι, ένα τρίψιμο σε μια πιασμένη πλάτη, έναν φίλο ευτυχισμένο, έναν άλλο να κλαίει από αγάπη, μια παρέα στριμωγμένη σε μια γωνία, ένα μωβ χαμόγελο να τους σερβίρει, το τραγούδι που επιμένουν οι γείτονες, την πόρτα που προσφέρθηκαν να του ανοίξουν, «θέλετε βοήθεια;», το καχύποπτο βλέμμα που μαλακώνει, ο στίχος που του αφιέρωσαν, η ταινία που του πρότειναν να δει, το πρόγραμμα ενός φεστιβάλ, ένα κουφό μήνυμα, μια καλή ιδέα, μια όμορφη ιστορία, ένα αληθινό ενδιαφέρον, «είσαι καλά;», «όχι», «αλλά ευχαριστώ που ρωτάς».\nΞανακοιτάζει τα χέρια του. Σφίγγει τη σκυτάλη και συνεχίζει να τρέχει. Γραφικός σαν ήρωας ταινίας, σαν παράλογος μπαξές, έστω σαν μισο-ανθισμένο μπαλκόνι. Μετά από τόση βροχή ας ανθίσει επιτέλους κάτι.\nΚι ας το λένε αλληλεγγύη.\n*Στέαρ- Ανδρέας Εμπειρίκος\n(Πρώτη δημοσίευση: 15.3.12)\nΑναρτήθηκε από Μάρα Τσικάρα στις 3:23 π.μ.


Η ΔΕΥΑΡ δεν έχει ακόμα πληρώσει τις οφειλές της | Η ΡΟΔΙΑΚΗ\nΗ ΔΕΥΑΡ δεν έχει ακόμα πληρώσει τις οφειλές της\nΝομικά θα κινηθεί η περιφέρεια Νοτίου Αιγαίου\nΗμερομηνία 10/09/18 10:50\nΕνημερώθηκε 10/09/18 22:46\nΤελεσίγραφο της ΔΕΥΑΡ σε είκοσι ξενοδοχεία\nΑποφασισμένη να καταφύγει στη δικαιοσύνη είναι η περιφερειακή αρχή αναφορικά με το θέμα των χρεών της ΔΕΥΑΡ, καθώς μέχρι και το τέλος της προηγούμενης εβδομάδας δεν είχαν πληρωθεί τα χρήματα που της οφείλει η επιχείρηση από τη διαχείριση του νερού του φράγματος Γαδουρά.\nΜάλιστα ο περιφερειάρχης Γιώργος Χατζημάρκος στο πλαίσιο δηλώσεών του επεσήμανε ότι έχουν δοθεί εντολές στις υπηρεσίες της περιφέρειας για λήψη μέτρων νομικής φύσεως. Ειδικότερα, ερωτηθείς για το θέμα απάντησε τα εξής: «Δεν έχουμε καμια εξέλιξη σε ό,τι αφορά την αποπληρωμή του εντάλματος από τη ΔΕΥΑΡ. Εμείς έχουμε πάψει να παρακολουθούμε το θέμα σε επίπεδο συνεντεύξεων και δηλώσεων.\nEίναι κάτι πολύ κουραστικό. Έχουμε μία ταμειακή υπηρεσία που θα πρέπει να βάλει στο ταμείο της τα λεφτά. Είναι πολύ απλό. Τις επόμενες μέρες ανοίγουν τα δικαστήρια και η εντολή που έχει πάρει και η διοίκηση και η οικονομική υπηρεσία και η ταμειακή υπηρεσία και η νομική υπηρεσία και η διεύθυνση διοικητικού είναι ότι άμεσα θα πάνε σε λήψη μέτρων νομικής φύσεως με ό,τι σημαίνει αυτό.\nΠολλή κουβέντα γίνεται δεξιά και αριστερά αλλά χρήματα πουθενά. Φυσικά η υδροδότηση δεν θα σταματήσει για το νησί».\nΠαράλληλα κληθείς να σχολιάσει τις εργασίες που θα ξεκινήσουν για το Εθνικό Θέατρο της Ρόδου από το δήμο Ρόδου δήλωσε τα εξής: «Οι εργασίες που ξεκινούν για το Εθνικό Θέατρο είναι εργασίες των περίπου 100.000 ευρώ. Μην περιμένει κανείς ότι όταν αυτές τελειώσουν θα έχουμε ένα πλήρες θέατρο… Όσον αφορά εμάς, εμείς δεν έχουμε ανακαλέσει καμία χρηματοδότηση, για το Εθνικό Θέατρο. Υπάρχει ποσό 1.200.000 ευρώ.\nΣκέτες μελέτες δε σημαίνει τίποτα. Ένα έργο είναι ώριμο όταν εκτός από τις μελέτες έχει και αδειοδοτήσεις. Ώριμο έργο εμάς δε μας έχει κατατεθεί. Μόλις μας κατατεθεί το 1.200.000 είναι εκεί με χαρά θα το διαθέσουμε για το σύνολο των όψεων του Εθνικού Θεάτρου. Δεν κλάψαμε τα λεφτά ποτέ».\nΠαράλληλα αναφέρθηκε και στην τοποθέτηση καμερών στο κεντρικό οδικό δίκτυο, κάτι που αναμένεται να γίνει σύντομα. Ειδικότερα, δήλωσε τα εξής: «Είμαστε στο τελικό στάδιο υπογραφής της σύμβασης με τον ανάδοχο ενώ έχουμε και δύο μεγάλους διαγωνισμούς που είναι και οι δύο σε εξέλιξη. Όλα έχουν προχωρήσει.\nΣτον έναν διαγωνισμό που έχει να κάνει με την προσθήκη στύλων ηλεκτροφωτισμού, το έργο αυτό είναι στο τελικό στάδιο και πάει για υπογραφή σύμβασης με τον ανάδοχο, άρα θεωρητικά σε περίπου 30 μέρες θα μπορεί να ξεκινήσει και το δεύτερο έργο που έχει να κάνει με το διαγωνισμό, είναι σε εξέλιξη η διαγωνιστική διαδικασία.\nΕπίσης από το υπουργείο Δημόσιας Τάξης έχουμε πάρει τις προδιαγραφές που ζητήσαμε και χρειάζονται, οπότε μόλις το ένα από τα έργα φτάσει στη μέση της υλοποίησής του, εμείς θα κάνουμε το διαγωνισμό για να τοποθετηθούν κιόλας οι κάμερες, αφού θα το κάνουμε δώρο στην τροχαία».


Αγγελική: Τι θα δούμε στα επεισόδια αυτής της εβδομάδας | Patras Events\n21 Ιούν 2021 Mon, 21 Jun 2021 08:30:00 +0300 08:30 Patras Events\nΑγγελική, Τρίτη 22 Ιουνίου – Επεισόδιο 148: Ο Παύλος απειλεί τον Μάκη να του πει τι συμφωνίες έχει κάνει με τη Τζένη και τον αναγκάζει να την πάρει τηλέφωνο μπροστά του και να την ψαρέψει. Ο Νικόλας λέει την αλήθεια για το παρελθόν του στη Χριστίνα αλλά αυτή δεν το παίρνει καλά και φεύγει. Ο Δημήτρης έρχεται σε κόντρα με την Αγγελική για τη Δανάη, καθώς της προτείνει να μείνει το καλοκαίρι στο κτήμα αφού δεν θα έχει σχολείο. Η Αγγελική ρωτάει στα ίσα την Αθηνά αν είπε στον Δημήτρη ότι η Δανάη είναι βιολογική της κόρη αλλά αυτή το αρνείται. Ο Αποστόλης κρυφακούει τον Δημήτρη να λέει ότι έπρεπε να είχε σκοτώσει την Αγγελική όπως είχε κάνει και με τον πατέρα της που τον έθαψε στην άλλη άκρη του κτήματος. Έντρομος τρέχει και το λέει στην Αγγελική, επιβεβαιώνοντας της πως ο πατέρας της τελικά όντως δεν αυτοκτόνησε.\nΑγγελική, Τετάρτη 23 Ιουνίου – Επεισόδιο 149: Η Αγγελική εμβρόντητη από το γεγονός ότι ο πατέρας της είναι θαμμένος στο κτήμα αποφασίζει ότι θα τον βρει και θα τον δικαιώσει, ενώ την πλημμυρίζουν οι αναμνήσεις από το τελευταίο βράδυ που τον είδε ζωντανό. Ο Αποστόλης αναστατωμένος ακυρώνει τα σχέδιά του με την Ιωάννα, η οποία μπαίνει σε υποψίες κι αποφασίζει να πάει στο κτήμα. Το βράδυ πριν από το γάμο, η Αθηνά προσπαθεί να πείσει τον Δημήτρη να αφήσει την Αγγελική πίσω του για πάντα, όμως μια της κουβέντα τον κάνει να φέρει στη μνήμη του τη δολοφονία του Σταμάτη ενώ η Κατερίνα ετοιμάζεται για το μπάτσελορ πάρτι της με τη Δανάη. Η Τζένη καλεί την Αγγελική για να της πει για τον δημοσιογράφο που ενδιαφέρεται να αποκαλύψει την ιστορία της. Όμως η Αγγελική έχει ήδη βρει τον τρόπο για να δώσει ένα τέλος.\nΑγγελική, Πέμπτη 24 Ιουνίου – Επεισόδιο 150: Η Αγγελική καταστρώνει ένα σχέδιο για να βρει τη σορό του πατέρα της και ζητάει τη βοήθεια του Μιχάλη και του Αποστόλη. Η Κατερίνα βγαίνει για ποτό με τη Δανάη, αλλά οι δεύτερες σκέψεις που βασανίζουν το μυαλό της δεν την αφήνουν να περάσει καλά. Ο Στέφανος μιλάει στην Αγγελική για την επιθυμία της Δανάης να παραμείνει στο κτήμα και εκείνη δυσκολεύεται να κρύψει την αναστάτωσή της. Ο Δημήτρης ενοχλείται από την απόφαση της Κατερίνας να ετοιμαστεί για τον γάμο στο σπίτι των Ζάχων. Τη μέρα του γάμου το σχέδιο της Αγγελικής μπαίνει σε εφαρμογή, η συμπεριφορά της όμως παραξενεύει τον Στέφανο. Ο Αντώνης τηλεφωνεί στην Αθηνά και της λέει ένα ευχάριστο νέο. Ο Παύλος απειλεί την Τζένη. Ο Μιχάλης κάνει ακόμα μία προσπάθεια να αποτρέψει την Κατερίνα από το να παντρευτεί το Δημήτρη. Οι εργάτες βρίσκουν κάτι στο κτήμα που θα κάνει το αίμα στις φλέβες της Αθηνάς και του Δημήτρη να παγώσει και παράλληλα θα βοηθήσει την Αγγελική να βρει αυτό που ψάχνει…\nΑγγελική: Πρόσωπο - έκπληξη μπαίνει στα επόμενα επεισόδια\nΆγριες Μέλισσες - Ο ήρωας που θα υποστεί σκληρά βασανιστήρια στον τρίτο κύκλο\n0 1031 18800


Boho style και αέρινα φορέματα για να είσαστε κομψή το καλοκαίρι - Enjoy News\nΚΕΝΤΡΙΚΗ/Magazino/Boho style και αέρινα φορέματα για να είσαστε κομψή το καλοκαίρι\nΓια τις καλοκαιρινές σας βόλτες στα σοκάκια των νησιών, αλλά και στην πόλη, το boho style είναι η ιδανική επιλογή για την εποχή.\nΗ λέξη boho είναι συντομογραφία της λέξης bohemian, προέρχεται από μια ομάδα μη συμβατικών, Γάλλων καλλιτεχνών όπως ποιητές, λογοτέχνες και ζωγράφοι, η οποία έζησε το 1930 και αντιδρούσε στον τρόπο ζωής της μεσαίας τάξης. Οι μποέμ δημιούργησαν τη δική τους εικόνα η οποία είχε ως κύριο σκοπό να ξεχωρίζει από τη μάζα.\nΑν θέλετε να εντάξετε το συγκεκριμένο στυλ θυμηθείτε πως πρέπει να επιλέξετε ρούχα που σας κάνουν να νιώθετε άνετα με το σώμα σας και τη φύση.\nΕπιλέξτε επίσης maxi αέρινα φορέματα η φούστες το απόλυτο καλοκαιρινό trend .\nΒoho style Μοδα Φλόραλ φορέματα Φορέματα για το καλοκαίρι


«Ο ΚΑΘΗΓΗΤΗΣ Κούβελας και η δημοσιογραφική πορνεία!» - PRESS-GR\nHome Γνώμες Εμβόλιο Επικαιρότητα Επιλογές Επωνύμως Θέμα Κλειτσίκας Κοινωνία Πολιτική Πρώτη Σελίδα Υγεία «Ο ΚΑΘΗΓΗΤΗΣ Κούβελας και η δημοσιογραφική πορνεία!»\nΓνώμες Εμβόλιο Επικαιρότητα Επιλογές Επωνύμως Θέμα Κλειτσίκας Κοινωνία Πολιτική Πρώτη Σελίδα Υγεία\n7/11/2021 07:37:00 μ.μ. 1\n«Η αληθινή δημοσιογραφία θα έπρεπε να φέρνει στη\nδημοσιότητα όσα η εξουσία θέλει να παραμένουν μυστικά...\nμόνον άγρια μαντρόσκυλα της εξουσίας, με μικρό\nή μακρύτερο λουρί, που υπηρετούν τους τραπεζίτες»\nΜε τον καθηγητή στην Ιατρική Σχολή του Α.Π.Θ. Δημήτρη Κούβελα, δεν γνωριζόμαστε κι ούτε έχουμε κάποια σχέση. Απλώς είναι ένας πανεπιστημιακός δάσκαλος, καθ' ύλην αρμόδιος για το "γενετικό πειραματικό σκεύασμα" (όπως το διατυπώνουν οι τέσσερις πολυεθνικές φαρμακοβιομηχανίες και βάπτισαν "εμβόλια"), ως καθηγητής φαρμακολογίας.\nΔεν διαθέτει ασυλία κι ακαταδίωκτο όπως τα μέλη της "κυβερνητικής επιστημονικής επιτροπής", που όμως διαθέτουν γνώσεις πλαστικής χειρουργικής για παράδειγμα, αλλά δεν έχουν επιστημονικό πεδίο τη Φαρμακολογία. Ο κ. Κούβελας δεν διαθέτει μόνιμο στασίδι στα ΜΜΕ που χρηματοδοτεί η πολιτεία να διαδίδουν την "αναγκαιότητα εμβολιασμού", όμως εκφράζει τις επιστημονικές του γνώσεις στα μέσα κοινωνικής δικτύωσης, όπου τον συναντήσαμε. Μάλιστα, προσεκτικά, ή για άλλους λόγους αποφεύγει να "ακουμπήσει" το γνωστό σε όλη την επιστημονική κοινότητα -τουλάχιστον της Ευρώπης-, "πειραματικό φάρμακο" που απαίτησε να έχει η πολιτική (το Διευθυντήριο, η διορισμένη Ευρωπαϊκή Επιτροπή), όπως επίσης το ζήτημα του λεγόμενου Ευρωπαϊκού Οργανισμού Φαρμάκων (ΕΜΑ), που χρηματοδοτούν κυρίως οι τέσσερις πολυεθνικές φαρμακοβιομηχανίες των λεγόμενων "εμ βολίων". Για τα επισήμως (πλην Ελλάδας) "γενετικά πειραματικά φάρμακα" είχε τολμήσει να μιλήσει -βασικά ψελλίσει- στη βουλή ο γιατρός και βουλευτής Παύλος Πολάκης ("τολμήσει"... ίσως λόγω συνείδησης ως γιατρός που έδωσε τον όρκο του Ιπποκράτη;), αλλά τον επανέφερε στην "πολιτική τάξη" ο αρχηγός του Τσίπρας και ο πρώην υπουργός υγείας Ξανθός. Έτσι ο Πολάκης επέστρεψε στη σιωπή, "νομοταγής" στη "φωλιά" του.\nΌταν, όμως, οι όποιες απόψεις αντιμετωπίζονται με χυδαίο φασισμό... αυτό ενοχλεί και απλούς απλούς πολίτες, που θα μπορούσαν να μας χαρακτηρίσουν υπηκόους όπως στις αποικίες. Ας δούμε το χαρακτηριστικό παράδειγμα κάποιου "δημοσιογράφου" ονόματι Μάνος Βουλαρίνος, ο οποίος με δική του σύνταξη κι ορθογραφία, αυτοσυστήνεται ως εξής:\nΑφού αυτοσυστήνεται ο "δημοσιογράφος" και περιγράφει ο ίδιος τα προσόντα του... εξανίσταται κι αγανακτεί με τον καθηγητή Φαρμακολογίας. Ούτε λίγο, ούτε πολύ απαιτεί με τη γραφίδα του ν' απολυθεί, να πάψει να μισθοδοτείται ο καθηγητής Κούβελας, για τις επιστημονικές του γνώσεις, τις οποίες ο δημοσιογράφος-φαρμακολόγος Βουλαρίνος "αποδομεί", μεταξύ άλλων ως εξής:\n«[...] Γιατί το κράτος προσφέρει μισθό και τίτλο σε έναν άνθρωπο που όχι μόνο δεν ξέρει τι λέει αλλά λέει και πράγματα επικίνδυνα για τη δημόσια υγεία; Μπορούν άνθρωποι που αρνούνται να εμβολιαστούν να πληρώνονται από το κράτος για να διδάσκουν μαθητές του 21ου αιώνα; Να τους διδάσκουν τι; Δυσπιστία στην επιστήμη; Φόβο για την τεχνολογία;».\nΤο πλήρες "άρθρο" του "δημοσιογράφου" και ειδικού γιατρού κυρίου Βουλαρίνου, συνοδευόμενο με το παραπάνω "κολάζ-φωτογραφιών" του καθηγητή Κούβελα: Κρατικά χρηματοδοτούμενοι αντιεμβολιαστές\nΤι δεν μας είπε ο "δημοσιογράφος" Μάνος Βουλαρίνος;\nΔεν μας είπε πως εργάζεται σε ένα μέσο που "το κράτος προσφέρει μισθό" -για να χρησιμοποιήσουμε τη δική του γραφίδα αναφορικά με τον καθηγητή Κούβελα.\nΣτην απλή καθομιλουμένη, στο μεγάλο φαγοπότι της λίστας Πέτσα με ζεστό χρήμα σε φίλους και "πρόθυμους", ώστε να "ενημερώσουν" (;), να προωθήσουν τις καμπάνιες για την πανδημία, την αναγκαιότητα των λεγόμενων "εμ βολίων".\nΤο μέσο που τον μισθοδοτεί τον "δημοσιογράφο" Βουλαρίνο, πήρε χρήματα του φορολογούμενου Έλληνα κι Ελληνίδας από την επίσημη "πίτα": «Η "Athens Voice" έλαβε 180.000 ευρώ και η Athens Voice Radio 40.000 ευρώ, ενώ η Lifo 120.000.»\nΤο έτερο μέσο που μισθοδοτεί τον "δημοσιογράφο" Βουλαρίνο, πήρε χρήματα του φορολογούμενου Έλληνα κι Ελληνίδας από την επίσημη "πίτα": 1,3 εκατομμύρια ευρώ για την ενίσχυση του ομίλου ΣΚΑΪ.\n«[...] Η "αφροσύνη", η "γραφικότητα" και η "ιδιορρυθμία" είναι οι\nχαρακτηρισμοί-όπλα που χρησιμοποιούν οι μπροστάρηδες\nτης άγνοιας και του "εθελοτυφλείν" στην επιστήμη.\nΝα θυμίσω όμως ότι η γη ακόμη "γυρίζει"\nκαι θα γυρίζει αντίθετα σε κάθε μικρό ή μεγάλο συμφέρον,\nμικρή ή μεγάλη βλακεία επίσης.»\nΚαθηγητής Φαρμακολογίας & Κλινικής Φαρμακολογίας στην Ιατρική Σχολή Α.Π.Θ.\nTags: Γνώμες Εμβόλιο Επικαιρότητα Επιλογές Επωνύμως Θέμα Κλειτσίκας Κοινωνία Πολιτική Πρώτη Σελίδα Υγεία\nΑνώνυμος 12 Ιουλ 2021, 8:59:00 μ.μ.\nΟ Βουλαρίνος ως "πληρωμένη δημοσιογραφική πόρνη" σύμφωνα και με τον εύστοχο τίτλο του άρθρου σας, κάνει κριτική σε έναν καταξιωμένο καθηγητή Φαρμακολογίας, απολύτως αρμόδιο να μιλήσει για τα εμβόλια. Το ίδιο και ο Άρης Πορτοσάλτε και άλλοι "κονδυλοφόροι κατά παραγγελία" και όπως συμφέρει το επιχειρηματικό συνοθύλευμα του Νέου Φαλήρου.\nΜπράβο στον Κούβελα και στους ελάχιστους άλλους άξιους επιστήμονες που μιλάνε με θάρρος.


Ο πολιτικός Μίκης Θεοδωράκης. Του Χριστόφορου Δ. Αργυρόπουλου (από το αρχείο Παληοτάκη) - altpress ΦΘΙΩΤΙΔΑ | Εναλλακτική ενημέρωση\nΟ πολιτικός Μίκης Θεοδωράκης. Του Χριστόφορου Δ. Αργυρόπουλου (από το αρχείο Παληοτάκη)\nPosted on Απρίλιος 11, 2018 by altpressfthiotida.com in Ιστορία | Χωρίς σχόλια\nΗ φήμη του είχε βεβαίως προηγηθεί. Ο Μίκης ερχόταν φορτωμένος «πολύχρωμα οράματα», εκείνα του ΕΑΜ για λαϊκή και αυτοδιευθυνόμενη δημοκρατία και πανανθρώπινη τη λευτεριά. Και ερχόταν σαν ήρωας περήφανος για τις ιδέες, τους αγώνες του και τα πάθη του. Όταν, όμως, συναντήθηκε με μας, τη νεολαία των πολεμικών και πρώτων μεταπολεμικών χρόνων, όταν αντάμωσε το λαό μας, τον Κόσμο ολόκληρο και την Ιστορία, τότε, όταν οι λέξεις άντεχαν τη μαγεία του νοήματός τους, ξέραμε από την πρώτη στιγμή, ότι «κατέφθασε ένα πρόσωπο ν’ ανατινάξει την πόλη». Την πόλη της ήττας, της συνθηκολόγησης, της μικροψυχίας, της αντιπαροχής, της κακογουστιάς, της ανάπηρης ελευθερίας μας και της σχιζοφρενικής δημοκρατίας μας, που διακήρυσσε την ισότητα και το απαραβίαστο της συνείδησης όλων και παράλληλα χώριζε επίσημα τους πολίτες σε πρώτης και δεύτερης κατηγορίας ανάλογα με τις πολιτικές πεποιθήσεις τους. Ο Μίκης ήρθε όπως προφήτευε ο φίλος του Μιχάλης Κατσαρός, «ένας φλογερός πρίγκηπας – μάγος», αυτός που «ένδοξος» έγραφε σ’ όλα τα όνειρά μας: Eλευθερία. Έφερνε μαζί του το αγωνιστικό και επαναστατικό πνεύμα της Κρήτης του.\nΤο τέλος του αντιφασιστικού πολέμου το Μάη του ΄45 και τη χαρά της νίκης σκίασε το φονικό μανιτάρι της Χιροσίμα. Η διαδοχή των γεγονότων αυτών συνιστούσε το χειρότερο μάθημα προς τους πολίτες όλης της γης: η εξουσία – πολιτική, οικονομική και υπερεθνική – επέμενε να διαμεσολαβεί ανάμεσα στον άνθρωπο και στη ζωή του και να χρησιμοποιεί και τα δύο μοναδικά αυτά αγαθά και αυταξίες σαν μέσα για τις κυνικές ή ανομολόγητες επιδιώξεις της.\nΤο διεθνές και ελληνικό status quo στην αυγή του 1960 ήταν απελπιστικό. H ανθρωπότητα βρισκόταν διχασμένη, σε συνθήκες ψυχρού πολέμου. Οι δαπάνες για τους εξοπλισμούς στερούσαν τους λαούς από τα απαραίτητα μέσα για να καλυφθούν οι αυξημένες ανάγκες από τις τραγικές καταστροφές που επισώρευσε ο αγριότερος πόλεμος της Ιστορίας, ο οποίος είχε επέλθει μετά από μια γενικευμένη οικονομική κρίση. Η ισορροπία του τρόμου ανάμεσα στις τότε δύο υπερδυνάμεις συντηρούσε κλίμα ανασφάλειας και τα ανθρώπινα δικαιώματα, που είχαν διακηρυχθεί πάλι με την ίδρυση του ΟΗΕ και του Συμβουλίου της Ευρώπης, έμοιαζαν μακρινό όραμα μέσα στις συνθήκες ανελευθερίας και ελέγχου του φρονήματος που κυριαρχούσαν. Για το μοναχικό άνθρωπο τα σύνορα του μεταπολεμικού κόσμου τελείωναν στη διατήρηση μιας ασταθούς, ανασφαλούς και ποιοτικά περιορισμένης επιβίωσης. Το ιστορικό τοπίο ήταν γυμνό και η βαριά νέφωση έκρυβε τον ορίζοντα. Οι ελπίδες που είχε γεννήσει το αγωνιστικό πνεύμα της Αντίστασης στον ολοκληρωτισμό φυλορροούσαν. Έμεινε μόνο η ανάμνηση της επαγγελίας για τις πολιτείες του μέλλοντος, «λουσμένες στην αλήθεια και στο αίθριο το φώς». Η ουτοπία είχε χαθεί. Είχαμε γίνει ρεαλιστές, με την έννοια, ότι είχαμε αποδεχθεί τη μοίρα μας. Γι’ αυτό στο γαλλικό Μάη το δημοφιλέστερο σύνθημα αντέστρεφε την οπτική της πρώτης μεταπολεμικής εποχής: «Διεκδικούμε το αδύνατο. Είμαστε ρεαλιστές». Αντίστοιχα η κουλτούρα της εποχής του ΄50 λειτουργούσε σαν παραμυθία ή σαν ύπνωση: ένας βολικός, ροζ, επιδερμικός, φρόνιμος, ψευδο-ρομαντισμός: «πάμε σαν άλλοτε», όπως παιάνιζαν τα τραγούδια του συρμού. Στη δεκαετία του ΄50 η μοναδική πράξη αντίστασης είχε εξαντληθεί στην αμφισβήτηση των κυρίαρχων ιδεών και των κοινωνικών στερεότυπων.\nΗ νεοελληνική κοινωνία αναστέναζε σε συνθήκες καθυστέρησης, φτώχειας, κρατικής και παρακρατικής τρομοκρατίας, ανακτορικής και βορειοατλαντικής παραεξουσίας. Η ανάπτυξη της Χώρας «επέβαλε», με τη χατζηαβατική αντίληψη του κυρίαρχου κοινωνικοπολιτικού πλέγματος, την καταστροφή του φυσικού και πολιτιστικού περιβάλλοντος, της ιστορικής μνήμης, αλλά και των δυνατοτήτων προόδου με σεβασμό και διατήρηση της μοναδικότητας του ελληνικού τόπου.\nΜέσα σ’ αυτές τις εσωτερικές και διεθνείς συνθήκες ο Μίκης έλαμψε πολύ γρήγορα μετά την κορυφαία μετεμφυλιακή πράξη πολιτικής αντίστασης του λαού μας: στις εκλογές του ΄58 ένας στους τέσσερις έλληνες πολίτες ψήφιζε την ΕΔΑ, παρ’ όλες τις δυσκολίες και τις συνέπειες της επιλογής του. Η ψήφος αυτή αποτελούσε εκδήλωση αντί-δρασης στο θρίαμβο του δοσιλογισμού, στην καταδίκη της Εθνικής Αντίστασης, στην ανάδυση της λογικής της στρεβλής ανάπτυξης και της ηθικής της αρπαχτής, στην περιφρόνηση προς την ιστορική μνήμη, στον πολιτιστικό σκοταδισμό, στην ηττοπάθεια, στη συνθηκολόγηση, άνευ όρων, στο κακόσχημο «νεοελληνικό όνειρο» που τροφοδότησε τη μεταναστευτική φυγή και την ιδιοποίηση των ελάχιστων πόρων για την καθολική ανάπτυξη και πρόοδο της Χώρας. Η Αριστερά μπορεί να απέτυχε πολιτικά να υπερασπιστεί τις κατακτήσεις της Αντίστασης, μπορεί να μην άντεξε τις ανοιχτές πληγές της, όμως το όραμα μιας λαϊκής δημοκρατίας βασισμένης στην ελεύθερη συναίνεση και την ενότητα των εργαζομένων και σκεπτόμενων πατριωτών διατήρησε την ελκτικότητα ενός εγχειρήματος που ξεπερνούσε την αδράνεια και τα αφυδατωμένα στερεότυπα της κρατούσας ιδεολογίας. Η ψήφος του ΄58 ήταν ενέργημα κατάφασης στην ιστορική τόλμη και περιπέτεια, η νοσταλγία της νέας οδυσσειακής αναχώρησης, η επαγγελία μιας ουτοπίας που αξίζει να την ονειρευτείς.\nΜέσα στις συνθήκες της εποχής ο Μίκης ενεργοποίησε το δόγμα ν’ αλλάξουμε την πατρίδα μας και τον Κόσμο δημιουργώντας, τραγουδώντας και αγωνιζόμενοι. Επέλεξε την άμεση ανάμειξη στα κοινά με την εκλογή του ως βουλευτή της ΕΔΑ. Όμως η πολιτική οξυδέρκειά του αναγόταν σ’ ένα ευρύ, αυτόνομο και δημιουργικό μαζικό κίνημα με προοδευτικό προσανατολισμό. Η Δημοκρατική Νεολαία Λαμπράκη διαπαιδαγωγούσε τη γενιά των νέων που διεκδικούσαν ένα μέλλον γενικής ευημερίας, χωρίς τις ενοχές, τις αναστολές και τις αδυναμίες των «νικημένων στρατιωτών». Κρατούσαν από αυτούς τη φλόγα του αγώνα, την οικειότητα του ονείρου, την αδιαπραγμάτευτη αγάπη για τη ζωή και τον άνθρωπο. Δεν όφειλαν, όμως, όπως εκείνοι να εμμένουν στα λάθη και τις συνέπειες του παρελθόντος. Η γενιά των Λαμπράκηδων ήταν στραμμένη στο αύριο, άκουγε ήδη τις καμπάνες του μέλλοντος να σημαίνουν, σεβόταν τις θυσίες των αγωνιστών του χτες, αλλά άφηνε τις δικές της σημαίες να κυματίσουν στο βοριά του νέου ξεκινήματος προς την ελευθερία. «Τούτο το χώμα είναι δικό τους και δικό μας» έψαλαν ο Μίκης και ο Ρίτσος. Οι Λαμπράκηδες το πίστευαν και προχωρούσαν. «Ηρωες μάρτυρες» τους οδηγούσαν. Όμως ο δρόμος ήταν δικός τους. Ήταν δική τους ευθύνη να τον τραβήξουν, να δοκιμάσουν και να δοκιμαστούν. Η γενιά του Πολυτεχνείου αργότερα επέμενε: «Ψωμί, Παιδεία, Ελευθερία». Η παιδεία, ο πολιτισμός, η δημιουργία τοποθετήθηκε στο πιο περίοπτο σημείο του ιστορικού προσκηνίου. Γι’ αυτό ο πολιτικός Μίκης Θεοδωράκης εκφράζει με τα οράματα, τις προτάσεις, το έργο και τη δράση του, μια επαναστατική προοπτική στα χρόνια που άλλαξαν τον Κόσμο.\nΤο όραμα του Μίκη, η αρμονία των ανθρώπινων σχέσεων κατ’ αναλογία προς την συμπαντική τάξη, δεν καθηλώθηκε στην τρέχουσα μικροπολιτική, στις χαμηλές πτήσεις και στην ομφαλοσκοπική αδρανή αμφισβήτηση. Ο ίδιος αποτελεί την ευτυχή πραγμάτωση του οργανικού διανοουμένου, του συνειδητά δεσμευμένου σε αρχές και αξίες ελεύθερου δημιουργού, που έχει συνείδηση της προσωπικής και συλλογικής ευθύνης για ό,τι συντελείται στη Χώρα και τον Κόσμο, που παρεμβαίνει στο ιστορικό γίγνεσθαι, που οδηγεί την αλληλεγγύη σε καθημερινή δραστική άσκηση. Που διεκδικεί μια ανθρωπότητα ειρήνης, φιλίας, συνεργασίας, αλληλεγγύης και συνευθύνης, η οποία βασίζεται στην αυτονομία, την πολυφωνία και το σεβασμό της ετερότητας. Το μεγάλο συγγραφικό έργο του μας επιτρέπει να επικοινωνήσουμε με τις λαμπρές και εφικτές ιδέες του για τον Κόσμο της ελευθερίας, της δικαιοσύνης και της αρμονίας. Διότι ο πολιτικός Μίκης Θεοδωράκης είναι ρεαλιστής με τη δική του προσέγγιση: στοχεύει σε εφικτές λύσεις και έτσι προσφέρει όχι μια μεταφυσική παρηγοριά, αλλά μια συγκεκριμένη έξοδο από την κρίση που μαστίζει τη Χώρα και την Οικουμένη. Διότι η βαθιά πεποίθησή του είναι, ότι δεν έχουμε αξιοποιήσει θετικά τις απελευθερωτικές δυνατότητες της προόδου, αλλά έχουμε σπεύσει να αποδεχθούμε τις απαιτήσεις της αγοράς και της εμπορευματοποίησης ακόμα και των φυσικών, κοινών αγαθών, αλλά και της ίδιας της Τέχνης.\nΣε όλη τη διάρκεια της Χούντας ο Μίκης της Εθνικής Αντίστασης και της Μακρονήσου δεν έπαψε να αγωνίζεται. Ως αντιστασιακός ηγέτης, ως πολιτικός κρατούμενος και απεργός πείνας προκειμένου να εξαναγκάσει τις κυβερνήσεις βίας να τον οδηγήσουν σε δημόσια δίκη, ως πολιτικός εξόριστος και άτυπος πρεσβευτής του πνεύματος της ελληνικής δημοκρατίας σ’ ολόκληρο τον Κόσμο. Ο αγώνας του έλαβε παγκόσμιες διαστάσεις: το Κάντο Χενεράλ σηματοδοτεί στο έργο του τη μετάβαση από την ελληνικότητα στην οικουμενικότητα, χωρίς ν’ αφανιστούν ή να περιοριστούν τα χαρακτηριστικά της έμπνευσης και της πραγμάτωσης τους. ‘Αλλωστε η διεθνής αναγνώριση αποτελεί ιστορικό κεκτημένο για τα μεγάλα έργα Τέχνης. Στην ανεπιφύλακτη αναγνώριση του Μίκη ως κορυφαίου συνθέτη της εποχής του για τον Κόσμο ολόκληρο, αντιστοιχούν οι εμπνευσμένες, αλλά προσιτές πολιτικές προτάσεις του.\nΟι προτάσεις αυτές αφετηριάζονται από τη βεβαιότητα, ότι η τραγωδία της απελευθέρωσης συνεχίζεται όσο κυριαρχεί η ιδιοτέλεια, η ευτέλεια και ο εφησυχασμός. Και το απελευθερωτικό τραγούδι του Μίκη παραμένει επίκαιρο και χρηστικό – όπως και οι πολιτικές προτάσεις του. Χάρη στο Μίκη η πολιτική απόκτησε κάτι από τη μαγική ικανότητα της Τέχνης να μετα-ποιεί το όνειρο, να οικοδομεί με υλικά του ονείρου.\nΤα μείζονα έργα Τέχνης, αυτά που εισέφεραν στην ανθρωπότητα οι μείζονες δημιουργοί, δεν εξαντλούνται στην αισθητική απόλαυση και τη χαρά που προσφέρει η προσέγγισή τους. Είναι απαιτητικά: επιβάλλουν μελέτη, στοχασμό και επιστροφή στις πηγές τους. Ζητούν εγρήγορση και αγρύπνια. Ο Μίκης δημιουργός ενός μοναδικού σε ποιότητα, όγκο και εμβέλεια έργου, που συνεχώς πλουτίζεται, αντιπαλεύει σ’ όλη τη ζωή του τη ραθυμία και τη βολική θεώρηση όσων συμβαίνουν. Η αγωνία αυτή αποτυπώνεται στο έργο του, που αποτελεί και στις λυρικές και στις δραματικές και στις επικές όψεις του μια διαρκή πρόσκληση «να σηκωθούμε λίγο ψηλότερα». Η ίδια έντονη και επιτακτική μέριμνα εκφράζεται στο πλούσιο και πολυσχιδές θεωρητικό και πολιτικό έργο του, τις πολιτικές παρεμβάσεις και τις θέσεις που διατυπώνει δημόσια, κάθε φορά που προκαλείται το ανθρωπιστικό, δημοκρατικό και φιλελεύθερο πνεύμα του, με παρρησία, γενναιοφροσύνη και παραγνώριση των κινδύνων, δηλαδή με «αρετήν και τόλμην».\nΟ Μίκης ήρθε να μας λυτρώσει από τις συνέπειες της ήττας, της μικρόψυχης θεώρησης της ζωής, της απάθειας. Ν’ ανατινάξει την πόλη της μικρο-πολιτικής και να οικοδομήσει την πόλη των ιδεών της απελευθέρωσης, της πολιτικής πράξης, της καλλιτεχνικής δημιουργίας για το λαό, με το λαό. Μας αξίωσε μια τέτοια πόλη. Να την ονειρευτούμε και να τη διεκδικήσουμε. Γι’ αυτό, μαζί με την πηγαία ευγνωμοσύνη μας για τη δημιουργική γενναιοδωρία του, του οφείλουμε το δίκαιο έπαινο.


«Aν δεν έχει ο λαός ψωμί, ας φάει παντεσπάνι» – viotianet.gr\nin αβέρτα..., Αυτοδιοίκηση, Βοιωτία, Λιβαδειά 7 Οκτωβρίου 2013\nΟι Λειβαδίτες ανέδειξαν στη Δημοτική αρχή τον Νίκο Παπαγγελή και τη Δημοτική του ομάδα του, γιατί πίστεψαν πως μπορούσαν να ανοίξουν νέους ορίζοντες στη Λιβαδειά.\nΝα ωθήσουν την Βοιωτική πρωτεύουσα σε μία νέα και διαφορετική πορεία ανάπτυξης.\nΝα πασχίσουν για μία πόλη πρότυπο σε όλη την Ελλάδα.\nΝα ενεργοποιήσουν τους πολίτες, να συνθέσουν δυνάμεις, να διεκδικήσουν και να υλοποιήσουν ένα έργο για τις επόμενες γενιές, που με το έτσι θέλω μπαίνουν στο περιθώριο.\nΑυτά που αναφέρουμε δεν είναι δικά μας σκόρπια λόγια αλλά κουβέντες προεκλογικές του Νίκου Παπαγγελή.\nΑντ’ αυτού η νέα Λιβαδειά τι έχει;\nΈνα δήμαρχο και μία δημοτική αρχή, διαχειριστή της μιζέριας που δημιουργεί και η οικονομική κρίση, με κοντόφθαλμες πολιτικές που επιχειρούν μόνο να ρίξουν στάχτη στα μάτια των πολιτών και να παραπλανήσουν για την επικείμενη εκλογική αναμέτρηση.\nΜία δημοτική αρχή και ένα Δήμαρχο που σχεδιάζουν την παράδοση κάποιων έργων στη λήξη της θητείας τους.\nΓια να πείσουν ποιους;\nΕμάς ή τους εαυτού τους;\nΓια να δουν αντιδράσεις του κόσμου και να κρίνουν, αν τους παίρνει να επαναδιεκδικήσουν το Δήμο, όπως οι υποψήφιοι παλαιάς κοπής;\nΣτη Μαρία Αντουανέτα, βασίλισσα της Γαλλίας το 1755 της αποδίδεται η θρυλική φράση: «αν δεν έχει ο λαός ψωμί, ας φάει παντεσπάνι»\nΑς «φάμε» λοιπόν τους νέους ασφαλτοστρωμένους δρόμους, 7 μήνες πριν από τις Δημοτικές εκλογές, αφού έτσι το θέλουν.\n(Τη φωτογραφία ανασύραμε από το orchomenospress)\nPrevious: “Μεταγραφή” για Λαμία;\nNext: “Ο τελευταίος να κλείσει την πόρτα”


Παλμέιρας εναντίον Αμέρικα Μινέιρο: πρόβλεψη για τον αγώνα – The Bet School\nHome / TheBetSchool / Παλμέιρας εναντίον Αμέρικα Μινέιρο: πρόβλεψη για τον αγώνα\nΠαλμέιρας εναντίον Αμέρικα Μινέιρο: πρόβλεψη για τον αγώνα\nΠέμπτη, 24 Δεκεμβρίου 2020, 2:30 π.μ. (ώρα Ελλάδας)\nΣτη Βραζιλία το ποδοσφαιρικό πρόγραμμα ανταγωνίζεται με το κλασικό αγγλικό ποδόσφαιρο. Σχεδόν όλο το Σαββατοκύριακο θα πρέπει να περάσουν στο γήπεδο. Ειδικά εκείνοι που κατάφεραν να προκριθούν στον τρέχοντα ημιτελικό γύρο του κυπέλλου της χώρας. Οι Παλμέιρας και Αμέρικα Μινέιρο θα παίξουν εκεί.\nΗ Παλμέιρας συνεχίζει να αγωνίζεται σε 3 μέτωπα\nΟι Πράσινοι μπορούν ακόμη να επαναλάβουν την επιτυχία του 1999, όταν, για τη μόνη φορά στην ιστορία τους, κέρδισαν το Copa Libertadores. Οι Βραζιλιάνοι παίζουν με βεβαιότητα στο πιο διάσημο τουρνουά ηπείρου. Εκεί πέρασαν τη φάση των ομίλων, και έπειτα νίκησαν τη Δελφίνι του Εκουαδόρ (8:1 σε 2 αγώνες) και την πορτογαλική Libertad (1:1 εκτός έδρας και 3:0 εντός). Στο πρωτάθλημα, ωστόσο, υπάρχει ο κίνδυνος να μην επαναληφθεί ούτε το αποτέλεσμα του περασμένου έτους (τότε η ομάδα μετά το χρυσό στο πρωτάθλημα ικανοποιήθηκε με το «χάλκινο»), μέχρι στιγμής, έχοντας διακόψει το αήττητο σερί μετά το 0:1 με την Ιντερνασιονάλ, η Παλμέιρας έπεσε εκτός της πεντάδας πρώτους. Αλλά στο κύπελλο απομένουν μόνο μερικά βήματα για να θρίαμβο.\nΗ Αμέρικα Μινέιρο αγωνίζεται για επιστροφή στη Serie A.\nΤα «Κουνέλια», μετά από μια βαθιά ύφεση της τελευταίας δεκαετίας, όταν έπρεπε να περάσουν 4 χρόνια στη σειρά στη 3η κατηγορία, μετατράπηκαν σε ομάδα με φήμη ποδοσφαιρικού «ανελκυστήρα». Από το 2010 έχει ανέβει στη Serie A τρεις φορές, αλλά πάντοτε έπεφτε μετά την πρώτη χρονιά στην ελίτ. Έχοντας κατέβει σύμφωνα με τα αποτελέσματα της προτελευταίας κλήρωσης του Brasileirao, δεν κατάφερε να ανέβει αμέσως: μόνο 5η θέση το 2019. Αλλά τώρα, μαζί με την Τσαπεκοένσε, οι παίκτες του Liski κατάφεραν να ξεφύγουν από τους διώκτες τους. Παράλληλα, κατάφεραν να περάσουν ήδη 6 αντιπάλους στο πλαίσιο του κυπέλλου. Και αν στην αρχή ήταν κάτι Santos Macapa, Operario και Ferroviaria, μετά ήταν συναντήσεις με όλο και πιο δύσκολους αντίπαλους: Πόντε Πρέτα, Κορίνθιανς και Ιντερνασιονάλ. Η τελευταία κιόλας κατάφερε να κερδίσει 1-0 εντός έδρας, προκαλώντας την πρώτη ήττα της Αμέρικα στο τουρνουά. Ωστόσο, μετά τη διαδικασία των πέναλτι (6-5) προσχώρησαν οι εκπρόσωποι της Serie B.\nΓια όλο τον καιρό των αγώνων κόντρα στην Αμέρικα, αυτό είναι ήδη 14 αγώνες, η Παλμέιρας έχασε μόνο μία φορά, το 2013. Ο τελευταίος αγώνας πραγματοποιήθηκε το 2018 και έφερε την ήττα του αουτσάιντερ του ζεύγους 0-4.\nΗ Παλμέιρας παίζει εντός έδρας ενάντια στον εκπρόσωπο της Serie B και κανείς δεν αναμένει κανένα άλλο αποτέλεσμα, εκτός από τη νίκη του grand. Στοιχηματίζουμε στη νίκη της Παλμέιρας με χάντικαπ -1 με απόδοση 1,83.\n← Previous Story Νάπολι εναντίον Τορίνο: πρόβλεψη για τον αγώνα\nNext Story → Λέστερ εναντίον Μάντσεστερ Γιουνάιτεντ: πρόβλεψη για τον αγώνα


Σπαγγέτι με αχηβάδες - Ειδήσεις - νέα - Το Βήμα Online\nΣπαγγέτι με αχηβάδες\nΘαλασσινή και πικάντικη μακαρονάδα με φιστίκια Αιγίνης.\nFood styling Μάκης Γεωργιάδης/ φωτογραφία: Ακης Ορφανίδης\nΠροετοιμασία: 10΄, Αναμονή: 1 ώρα, Μαγείρεμα: 15΄\n800 γρ. αχηβάδες, με το κέλυφος\n2 κ.σ. φρέσκα φύλα βασιλικό, ψιλοκομμένα\nΠλένουμε όσα όστρακα είναι ανοιχτά. Τα βάζουμε για 1 ώρα σε μπολ με άφθονο νερό για να φύγει η άμμος που έχουν μέσα τους. Στη συνέχεια τρίβουμε με ένα σύρμα τα κελύφη τους ώστε να καθαρίσουν εντελώς.\nΣε ένα βαθύ τηγάνι, σε χαμηλή φωτιά, ρίχνουμε το ελαιόλαδο, και μόλις ζεσταθεί προσθέτουμε το σκόρδο και αφήνουμε για 2 λεπτά να μαλακώσει και να βγάλει το άρωμα του. Ρίχνουμε τις αχηβάδες και το κρασί, αυξάνουμε τη φωτιά σε υψηλή, σκεπάζουμε το τηγάνι και μαγειρεύουμε για 5 λεπτά, μέχρι οι αχηβάδες να ανοίξουν και να βγάλουν τους χυμούς τους. Μεταφέρουμε τις αχηβάδες με τα υγρά τους σε ένα μπολ και τα κρατάμε στην άκρη.\nΣε μια κατσαρόλα με αλατισμένο νερό βράζουμε τα ζυμαρικά στο μισό χρόνο απ’ αυτό που αναγράφεται στη συσκευασία. Σουρώνουμε τα ζυμαρικά, κρατώντας 1 φλ. από το νερό που έβρασαν. Πιάνουμε με μια λαβίδα τα ζυμαρικά και τα μεταφέρουμε στο τηγάνι. Προσθέτουμε τον ζωμό από τα μακαρόνια, τις αχηβάδες με τον χυμό τους και ανακατεύουμε με μια πιρούνα. Μαγειρεύουμε για 3 λεπτά μέχρι να δημιουργηθεί μια πυκνή σάλτσα. Πασπαλίζουμε με τον ψιλοκομμένο μαϊντανό, τον βασιλικό, τα φιστίκια Αιγίνης, την πιπερίτσα τσίλι και σερβίρουμε αμέσως.


Δίκες των δοσίλογων 1944-1949: Δικαιοσύνη, συνέχεια του κράτους και εθνική μνήμη\nΙστορία - Ιστορία - Ελλάδα - Δίκες των δοσίλογων 1944-1949: Δικαιοσύνη, συνέχεια του κράτους και εθνική μνήμη\nΠροϊόν Συγγραφέας: Κουσουρής Δημήτρης\nΣυγγραφέας: Κουσουρής Δημήτρης.\nΠολύτιμη ιστορική εμπειρία\nΕίναι πολλαπλά ενδιαφέρουσα η έκδοση της διδακτορικής διατριβής του ιστορικού Δημήτρη Κουσουρή για τις δίκες των δοσιλόγων. Στο εξώφυλλο του βιβλίου, φιγουράρει ένα πανό της “Εθνικής Αλληλεγγύης”, μετωπικής οργάνωσης του ΕΑΜ και του ΚΚΕ, που γράφει: “Λαϊκά Δικαστήρια για τους Προδότες – Προστατευτικά Ιδρύματα για τα Θύματα”. Αν αναλογιστεί κανείς ότι η υπ. αριθμόν 1 Συντακτική Πράξη της πρώτης ελληνικής κυβέρνησης μετά την Απελευθέρωση αφορούσε την τιμωρία των συνεργατών των ναζί, καταλαβαίνει πόσο κρίσιμες ήταν οι δίκες που ακολούθησαν.\nΤο ζήτημα της δικαιοσύνης για τα θύματα των συνεργατών των ναζί κρίθηκε καταρχήν συνολικά μαζί με το ζήτημα της κρατικής εξουσίας. Το ΕΑΜ και ο ΕΛΑΣ, αν και είχαν τον έλεγχο της χώρας και του μεγαλύτερου κομματιού της πρωτεύουσας, παρέδωσαν τον Οκτώβρη του 1944 την εξουσία στο παλιό πολιτικό προσωπικό που επέστρεψε από το Κάιρο και στην αστική τάξη, με επικεφαλής τον Γεώργιο Παπανδρέου. Οι περιπτώσεις “κόκκινης τρομοκρατίας”, όπως αυτή του Μελιγαλά, ήταν μεμονωμένες. Το ΕΑΜ παραχώρησε έτσι τις δικογραφίες που είχε συγκροτήσει το δικαστικό του τμήμα, μαζί με τους συλληφθέντες δοσίλογους και ταγματασφαλίτες, στη νέα εξουσία. Από τότε, το ζήτημα της τιμωρίας των δοσίλογων δεν έπαψε να αποτελεί πρώτο θέμα στον τύπο και στην πολιτική ζωή.\nΟ Κουσουρής, έχοντας πρόσβαση στο πολύτιμο αρχείο του Ειδικού Δικαστηρίου Δοσιλόγων Αθηνών, μας εξιστορεί όλη την πολυκύμαντη πορεία αυτών των δικών. Όπως το περιγράφει και ο τίτλος τους, τα Δικαστήρια αυτά υπήρξαν “ειδικά”, συστήθηκαν δηλαδή με συγκεκριμένο σκοπό και για τα συγκεκριμένα αδικήματα. Η σημαντικότερη δίκη υπήρξε αυτή των δοσίλογων πρωθυπουργών, του Τσολάκογλου, του Ράλλη και του Λογοθετόπουλου: ο πρώτος καταδικάστηκε σε θανατική ποινή και οι δύο άλλοι σε ισόβια κάθειρξη. Όμως, αυτή δεν ήταν παρά η κορυφή του παγόβουνου: δίκες δοσίλογων διεξήχθησαν περαιτέρω για το ξεκαθάρισμα της δημόσιας διοίκησης, για όσους συνεργάστηκαν οικονομικά με το κατοχικό καθεστώς και, βέβαια, για τις ένοπλες συμμορίες των ταγμάτων ασφαλείας που συνεργάστηκαν με τα κατοχικά στρατεύματα. Για κάθε ένα από αυτά τα πεδία, το βιβλίο αφιερώνει χωριστά κεφάλαια.\nΤι έγινε κοντολογίς σ' αυτές τις υποθέσεις; Σύμφωνα με τους υπολογισμούς του Κουσουρή, περίπου το 85% απαλλάχτηκαν από την προανάκριση (οι υποθέσεις τους δηλαδή δεν έφτασαν στο ακροατήριο). Από όσους δικάστηκαν, παραπάνω από τους μισούς αθωώθηκαν. Από τους καταδικασθέντες, οι πιο πολλοί έπεσαν στα μαλακά. Τελικά εκτελέστηκαν συνολικά είκοσι πέντε δοσίλογοι, αριθμός σκανδαλώδης συγκριτικά με τους πάνω από τρεις χιλιάδες κομμουνιστές που εκτελέστηκαν την ίδια περίοδο από τα έκτακτα στρατοδικεία. Αλλά το νόημα της μελέτης του Κουσουρή δεν είναι μόνο να καταδείξει ότι το κράτος έριξε στα μαλακά τα “δικά του παιδιά”. Είναι κυρίως να εξηγήσει τον τρόπο με τον οποίο η δικαστική αντιμετώπιση του δοσιλογισμού χρησίμεψε ως μηχανισμός επανανομιμοποίησης του αστικού κράτους στα “νάματα” του αντιφασιστικού αγώνα.\nΤον Οκτώβρη του '44, το ελληνικό αστικό κράτος έπρεπε να ευθυγραμμιστεί με την πρόθεση όλων των νικητών του Παγκοσμίου Πολέμου και να δικάσει τους συνεργάτες των φασιστών. Όμως, πολύ σύντομα (στην ελληνική περίπτωση, πριν καν τελειώσει ο Πόλεμος), η αντιφασιστική ενότητα κομμουνιστών και φιλελεύθερων θα ράγιζε εν όψει των νέων ανταγωνισμών, του “Ψυχρού Πολέμου” μεταξύ Δύσης και ΕΣΣΔ, πεδίο του οποίου ήταν και η ελληνική τραγωδία. Το ελληνικό αστικό κράτος, που αντλούσε τη νομιμοποίησή του από το “αντιφασιστικό” στρατόπεδο των νικητών έπρεπε, την ώρα που δίκαζε τους συνεργάτες των ναζί, να συγκρουστεί με τους κομμουνιστές, οι οποίοι αποτελούσαν τη ραχοκοκκαλιά της αντίστασης στον κατακτητή.\nΟι συνεργάτες των ναζί έσπευσαν να εκμεταλλευτούν την αλλαγή που συνέβαινε έξω από τις δικαστικές αίθουσες (τη σύγκρουση και, στη συνέχεια, τον εμφύλιο κατά των υποστηρικτών του ΕΑΜ και του ΚΚΕ) και να τη μεταφερουν μέσα σ' αυτές. Σε έναν μνημειώδη ιστορικό αναχρονισμό, παρουσίασαν τη συνεργασία τους με τον κατακτητή ως τον “πρόδρομο” της μάχης που έδινε το ελληνικό κράτος ενάντια στους κομμουνιστές. Και φυσικά έσπευσαν να δηλώσουν τις πολεμικές υπηρεσίες τους στον νέο αντικομμουνιστικό αγώνα. Η δικαστική εξουσία, καταδικάζοντας έτσι κάποιες ελάχιστες σάπιες κεφαλές του δοσιλογισμού, έδωσε την απαιτούμενη νομιμοποίηση στο νέο ελληνικό κράτος, που συγκροτούταν την ίδια περίοδο σε αντικομμουνιστική βάση, εντάσσοντας στους κόλπους του τα κοινωνικά στρώματα που συνεργάστηκαν με τους ναζί. Αυτή είναι η ιστορία που μας λέει ο Κουσουρής, και γι' αυτό είναι ιδιαίτερη σε σχέση με μια απλή χρονολογική αφήγηση.\nΈνα τελευταίο σημείο: απέναντι στη δεξιά αναθεωρητική σχολή της ιστοριογραφίας της δεκαετίας του '40, που επιχείρησε να νομιμοποιήσει τη βία των ταγμάτων ασφαλείας φέρνοντας σαν απόδειξη τις ταξικές συγκρούσεις την περίοδο της Κατοχής, συνήθως αντιτάσσεται μια αριστερή εκδοχή της εθνικής αφήγησης για την Αντίσταση (που εξέφρασε το “έθνος”) απέναντι στη μικρή προδοτική μειοψηφία των συνεργατών των ναζί. Ο Κουσουρής δεν φοβάται να συγκρουστεί με αυτή την αφήγηση, αναφερόμενος στις κοινωνικές ρίζες και τη μαζική βάση του δοσιλογισμού. Αποδεικνύει έτσι ότι είναι δυνατή η συγγραφή μιας ιστορίας της δεκαετίας του '40, ευαίσθητης στους κοινωνικούς και ταξικούς ανταγωνισμούς, που δεν χαρίζεται στους Καλύβες και τα λοιπά φρούτα της δεξιάς ιστοριογραφίας, αλλά ταυτόχρονα αναμετριέται με τις ανεπάρκειες της εθνικής αφήγησης, ακόμα και στις πιο αριστερές εκδοχές της.\nΤο βιβλίο του Κουσουρή είναι καίριο και καλοδουλεμένο, έστω κι αν η γαλλική του διαπαιδαγώγηση άφησε τα ίχνη της στο στυλ της γραφής του (φυσικά τα γούστα είναι προσωπικά). Είμαστε τυχεροί που οι τραμπούκοι της Χρυσής Αυγής δεν κατόρθωσαν να κόψουν το νήμα της ζωής του Κουσουρή το 1998 και έχουμε σήμερα μια τόσο πλούσια μελέτη της δικαστικής αντιμετώπισης των πολιτικών προγόνων των νεοναζιστών. Αυτών που εξακολουθούμε να παλεύουμε μέχρι και σήμερα.


1ος Αριστοτέλειος Δρόμος Αντοχής\nΒρίσκεστε εδώ: Οδηγός Πλοήγησης Επόμενοι Αγώνες Αγώνες Δρόμου 1ος Αριστοτέλειος Δρόμος Αντοχής\n23323 50360 Γρ. Πολιτισμού Δήμου Νάουσας\nΔήμος Ηρωικής Πόλης Νάουσας\nΑντιδημαρχία Παιδείας, Αθλητισμού\nΑΡΙΣΤΟΤΕΛΕΙΟΣ ΔΡΟΜΟΣ ΑΝΤΟΧΗΣ 2017\nΤΕΛΕΥΤΑΙΟ LONGRUN ΠΡΙΝ ΤΟΝ ΑΥΘΕΝΤΙΚΟ ΜΑΡΑΘΩΝΙΟ\n30.000μ. (Αρχαιολογικός χώρος Βεργίνας - Σχολή Αριστοτέλους Νάουσας)\nκαι αγώνας 5.000μ. - Κυριακή 22-10-2017\nΟ Δήμος Ηρωικής Πόλης Νάουσας, η Περιφερειακή Ενότητα Ημαθίας, ο Δήμος Βέροιας, ο Σύνδεσμος Βετεράνων Αθλητών Στίβου Νάουσας, η Γ.Ε. Νάουσας με την τεχνική υποστήριξη της Ελληνικής Ομοσπονδίας Συλλόγων Λαϊκού Μαζικού Αθλητισμού - Υπεραποστάσεων, Ε.Ο.Σ.Λ.Μ.Α.Υ., συνδιοργανώνουν τον λαϊκό αγώνα «ΑΡΙΣΤΟΤΕΛΕΙΟ ΔΡΟΜΟ ΑΝΤΟΧΗΣ» απόστασης 30.000μ. (Αρχαιολογικός χώρος Βεργίνας-Σχολή Αριστοτέλους) και τον αγώνα 5000μ.\nΠεριγραφή Αγώνα 30.000μ. Ο Αγώνας διεξάγεται εξολοκλήρου σε άσφαλτο, χωρίς μεγάλες υψομετρικές διαφορές. Ξεκινάει από τους Βασιλικούς τάφους της Βεργίνας, ακολουθεί τον δρόμο για Βέροια περνώντας από Μετόχι, γέφυρα τεχνητής λίμνης του Αλιάκμονα, Αγία Βαρβάρα, κόμβος Εγνατίας, περιφερειακή οδός προς Νάουσα-Έδεσσα, Εργοχώρι, Πατρίδα, επαρχιακή οδός Νάουσας-Έδεσσας, Κοπανός Νάουσας (περιοχή «Τζουμέλα»), Σχολή Αριστοτέλους.\nΠεριγραφή Αγώνα 5.000μ. Ο Αγώνας ξεκινά από την Σχολή Αριστοτέλους, Κοπανός Νάουσας (περιοχή «Τζουμέλα»), Σχολή Αριστοτέλους.\nΤόπος Εκκίνησης:30.000μ.Ανάκτορο - 5.000μ Σχολή Αριστοτέλους\nΤόπος τερματισμού:Σχολή Αριστοτέλους\nΗμερομηνία διεξαγωγής:Κυριακή 22 Οκτωβρίου 2017\nΏρα Εκκίνησης:09:00 π.μ.\nΣημείωση: Εντός ολίγων ημερών θα αναρτηθεί η αναλυτική προκήρυξη του αγώνα, καθώς και η ηλεκτρονική φόρμα υποβολής συμμετοχής για τον κάθε αθλητή μέσω της ιστοσελίδας του Δήμου Νάουσας (www.naoussa.gr).\n«ΑΡΙΣΤΟΤΕΛΕΙΟΣ ΔΡΟΜΟΣ ΑΝΤΟΧΗΣ 2017»\nΤΕΛΕΥΤΑΙΟ LONGRUN ΠΡΙΝ ΤΟΝ ΑΥΘΕΝΤΙΚΟ ΜΑΡΑΘΩΝΙΟ-ΞΕΚΙΝΑ Η ΥΠΟΒΟΛΗ ΔΗΛΩΣΕΩΝ ΣΥΜΜΕΤΟΧΗΣ\nΣτην τελική ευθεία βρίσκεται η διοργάνωση του 1ου Αριστοτέλειου Δρόμου Αντοχής που θα διεξαχθεί στις 22 Οκτωβρίου, με τις δηλώσεις συμμετοχής να συνεχίζονται.\nΟι δρομείς θα καλύψουν συμβολική διαδρομή 30 χιλιομέτρων από τις Αιγές μέχρι τη Σχολή Αριστοτέλους, στα βήματα του Μεγάλου Αλεξάνδρου και του Αριστοτέλη. Σε όλο το μήκος της διαδρομής θα υπάρχουν 6 σταθμοί τροφοδοσίας (με νερά, ισοτονικά, μπανάνες, σταφίδες, τζελ, κόκα κόλες κ.ά.), χημικές τουαλέτες και υποστήριξη από το ΕΚΑΒ.\n1ος σταθμός 6 km (νερό)\n2ος σταθμός 11.7 km (νερό- ισοτονικά),\n3ος σταθμός 16 km (νερό- ισοτονικά- ενεργειακά τζελ- μπανάνες - σταφίδες), 4ος σταθμός 20.5 km (νερό- ισοτονικά),\n5ος σταθμός 25 km (νερό- ισοτονικά- ενεργειακά τζελ- μπανάνες - σταφίδες),\n6ος σταθμός 29 km (νερό- ισοτονικά-κόκα κόλα ),\nΤέλος, στον τερματισμό θα διατίθενται εμφιαλωμένα νερά και μήλα.\nΘυμίζουμε ότι παράλληλα με τον Δρόμο Αντοχής των 32 χλμ. θα διεξαχθεί και δρόμος 5 χιλιομέτρων, στον οποίο θα μπορούν να συμμετάσχουν περισσότεροι δρομείς, επαγγελματίες και ερασιτέχνες.\nΑγώνας 30 χιλιομέτρων. Διεξάγεται εξολοκλήρου σε άσφαλτο, χωρίς μεγάλες υψομετρικές διαφορές. Ξεκινάει από τους Βασιλικούς Τάφους των Αιγών, ακολουθεί τον δρόμο για Βέροια περνώντας από Μετόχι, γέφυρα τεχνητής λίμνης του Αλιάκμονα, Αγία Βαρβάρα, κόμβο Εγνατίας, περιφερειακή οδό προς Νάουσα-Έδεσσα, Εργοχώρι, Πατρίδα, επαρχιακή οδό Νάουσας-Έδεσσας, Κοπανό (περιοχή «Τζουμέλα»), Σχολή Αριστοτέλους.\nΑγώνας 5.000 μέτρων. Ξεκινά από τη Σχολή Αριστοτέλους προς Κοπανό (περιοχή «Τζουμέλα») και επιστροφή στη Σχολή Αριστοτέλους.\nΗ εκκίνηση θα δοθεί στις 09:00 π.μ. στο Ανάκτορο των Αιγών στη Βεργίνα και ο τερματισμός θα γίνει στην Σχολή Αριστοτέλους. Το κόστος ατομικής συμμετοχής είναι 10,00 ευρώ. Για ομαδικές συμμετοχές (άνω των 10 ατόμων) το κόστος είναι 7,00 ευρώ κατ’ άτομο.\nΟι δηλώσεις συμμετοχής, η αναλυτική προκήρυξη του αγώνα και επιπλέον πληροφορίες είναι διαθέσιμα μέσω της επίσημης ιστοσελίδας του Δήμου Νάουσας www.naoussa.gr (ακολουθώντας το σχετικό εικονίδιο στη δεξιά πλευρά της ιστοσελίδας). Η προθεσμία των δηλώσεων συμμετοχής είναι μέχρι την Πέμπτη 19 Οκτωβρίου 2017 (ώρα 23:59).\nΔιοργάνωση: Περιφερειακή Ενότητα Ημαθίας, Δήμος Ηρωικής Πόλης Νάουσας, Δήμος Βέροιας, Σύνδεσμος Βετεράνων Αθλητών Στίβου Νάουσας, Γ.Ε. Νάουσας, με την τεχνική υποστήριξη της Ελληνικής Ομοσπονδίας Συλλόγων Λαϊκού Μαζικού Αθλητισμού - Υπεραποστάσεων, Ε.Ο.Σ.Λ.Μ.Α.Υ.


«Έφυγε» ο γιος του «Ευρωκόουτς», Στάμος Πολίτης\nPosted Φεβ 28, 2022\nΣε ηλικία 55 ετών ο Σταμάτης Πολίτης έχασε την μάχη με τον καρκίνο και έφυγε από την ζωή. Ο γιος του «Ευρωκόουτς», Κώστα Πολίτη, είχε περάσει τόσο από τον Παναθηναϊκό, όσο και από την Δάφνη, ενώ υπήρξε διεθνής με τις μικρές Εθνικές ομάδες.\nΟ Σταμάτης Πολίτης έδωσε την δική του μάχη με τον καρκίνο, ωστόσο νικήθηκε από την επάρατη νόσο και «έφυγε» από την ζωή σε ηλικία μόλις 55 ετών. Γιος του Κώστα Πολίτη, προπονητή της Εθνικής ομάδας και θρυλικού κόουτς στην μεγάλη επιτυχία του 1987, είχε το δικό του πέρασμα από τα παρκέ ως παίκτης.\nΣτην πορεία του αγωνίστηκε με την φανέλα του Παναθηναϊκού, της Δάφνης, της Νήαρ Ήστ και του Πανελληνίου. Σπούδασε στα ΤΕΦΑΑ και ήταν υπάλληλος στο Στάδιο Ειρήνης και Φιλίας. Όσον αφορά την συμμετοχή του με την «γαλανόλευκη» μέτρησε 33 αγώνες με τις μικρές Εθνικές ομάδες (παίδων, εφήβων, νέων ανδρών).


WORK WITH RUNVEL | Runvel\nΕίμαι ο Κώστας Φυλακτός, ένας βορειοελλαδίτης λάτρης των ταξιδιών με σπουδές στη διοίκηση και την οικονομία και σε καλωσορίζω στο προσωπικό μου ιστολόγιο.\nTo Runvel είναι μια ιδέα που πήρε σάρκα και οστά ένα χειμωνιάτικο βράδυ, τον Ιανουάριο του 2014 στη Θεσσαλονίκη. Έχοντας ταξιδέψει σε διάφορα μέρη της υφηλίου, ένιωσα την ανάγκη να μοιραστώ τις εμπειρίες και τα βιώματα μου διαδικτυακά, μέσα από το blog μου.\nΗ ταχύτατα αναπτυσσόμενη ελληνική σκηνή του travel blogging, αποκτά ολοένα και μεγαλύτερο κοινό. Οι αυθεντικές ταξιδιωτικές ιστορίες είναι πολύτιμες και το συγκεκριμένο blog υπηρετεί πιστά την αλήθεια και την εγκυρότητα.\nΑπό το 2005 , το Runvel είναι με ένα σακίδιο στην πλάτη. Έχοντας πλέον αποκτήσει μια κάποια ταξιδιωτική εμπειρία και περνώντας σε μια πιο ώριμη φάση, έχει δημιουργήσει το διαφημιστικό κομμάτι του και ενδιαφέρεται για νέες προκλήσεις.\nΤο blog μου είναι ανοιχτό σε συνεργασίες που αφορούν τα ταξίδια, τις εναλλακτικές δραστηριότητες, τον αθλητισμό , τη γαστρονομία και όχι μόνο. Μία τέτοιου τύπου συνεργασία μπορεί να περιλαμβάνει διαδικτυακή προώθηση, affiliate partnership, οργάνωση κάποιου blog trip σε μέρη που νομίζετε ότι αξίζει να προβληθούν και οτιδήποτε άλλο θεωρείτε ότι θα ταίριαζε στο ύφος και στο κοινό μας.\nΥπάρχει η δυνατότητα το λογότυπο της επιχείρησης σας να εμφανίζεται στην αρχική σελίδα του Runvel, ως Supporter. Στην συγκεκριμένη προώθηση, η επωνυμία σας θα είναι ορατή σε κάθε μία από τις καθημερινές χιλιάδες προβολές της ιστοσελίδας μου. Η διάρκεια αυτής της προβολής μπορεί να κυμανθεί αναλόγως με τη διμερή συμφωνία μας.\nTo Runvel σε προσκαλεί να το γνωρίσεις και να συστηθείς μαζί του. Αν διαθέτετε κάποιο κατάλυμα, τουριστικό γραφείο, εστιατόριο ή οτιδήποτε άλλο θεωρείτε πως θα ταίριαζε στο ύφος του blog μου, μπορείτε να έρθουμε σε επαφή και εφόσον συνεργαστούμε, ένα εμπεριστατωμένο άρθρο γεμάτο με προτάσεις και εικόνες της επιχείρησής σας, θα φιλοξενείται για πάντα στο Runvel.\nΥποστήριξη μέσω Social Media.\nTo Runvel είναι ενεργό σε όλα τα μέσα κοινωνικής δικτύωσης( Facebook, Twitter, Instagram, Youtube, Pinterest, Linkedin, Google+, Bloglovin), με χιλιάδες ακόλουθους από διάφορα μέρη του πλανήτη. Όσο οι αναφορές της επιχείρηση σας πολλαπλασιάζονται στα κοινωνικά δίκτυα, τόσο πιο επιτυχημένη γίνεται η διαφημιστική σας καμπάνια.\nΜπορείτε να διαθέσετε το προϊόν ή την παροχή σας και το Runvel να το προωθήσει και εν τέλει να το κληρώσει σε κάποιον τυχερό αναγνώστη.\nΣτόχος μου είναι η προβολή σας μέσω του Runvel να γίνεται με επαγγελματικό τρόπο, παράλληλα όμως να παραμένει σε φιλικό επίπεδο, μακριά από τα απρόσωπα και στιβαρά μέτρα του επαγγελματισμού.\nΟποιαδήποτε απορία έχετε ή οτιδήποτε χρειάζεται διευκρίνηση , θα χαρώ να επικοινωνήσετε μαζί μου.


Κυριακή, Μαΐου 19, 2013 ~ Προμαχιώτικα Νέα\nΤΑ ΜΑΤΙΑ ΤΗΣ ΓΑΤΑΣ.\nΜία από τις πιο εντυπωσιακές παραλλαγές που υπάρχουν ανάμεσα στους ανθρώπους (αλλά και στα ζώα) είναι η ετεροχρωμία της ίριδας –η περίπτωση δηλαδή που ένα άτομο έχει μάτια με διαφορετικό χρώμα το καθένα.\nΣυνήθης αιτία αυτής της παραλλαγής είναι η υπερβολική μελαμίνη ή η έλλειψή της, η οποία είτε είναι αποτέλεσμα γενετικής προδιάθεσης είτε κάποιας αρρώστιας ή τραυματισμού.\nΣυναντάται σπάνια –σχεδόν σε ποσοστό 1%- αλλά μπορεί να αναπτυχθεί κατά τη διάρκεια της ενήλικης ζωής, οπότε όσοι θα θέλατε μάτι σε άλλο χρωματάκι, συνεχίστε να ελπίζετε!\nΝα σας πούμε μόνο ότι το Χόλυγουντ έχει τα δικά του –επιτυχημένα- παραδείγματα με τη Mila Kunis, Kate Bosworth και Jane Seymour.\n"ΟΝΕΙΡΕΥΟΜΑΙ" ΤΟΥ ΕΛΕΥΘΕΡΙΟΥ ΑΝΕΥΛΑΒΗ.\n"ΠΑΛΙΑ ΟΛΑ ΗΤΑΝ ΚΑΛΥΤΕΡΑ".\nΒεβαίως, δεν είναι η πρώτη φορά που βλέπουμε τέτοια θέματα σε περιοδικά τέτοια, ποικίλης ύλης, που προσπαθούν να περιγράψουν «πώς ζούμε». Δηλαδή, θυμάμαι να διαβάζω τέτοια αφιερώματα, ότι δηλαδή οι νέοι είναι εγωιστές και εαυτούληδες, από τότε που ήμουν κι εγώ νέος. Για όλες τις γενιές τα ίδια γράφονται. Ετούτο το καινούριο, του κυρίου Τζόελ Στάιν, είναι το ίδιο κείμενο, με απλά πιο φρέσκα στοιχεία. Δεν μπορείς να το διαβάσεις στο ίντερνετς γιατί οι κύριοι του Time δεν το έχουνε διαθέσιμο, πρέπει να είσαι συνδρομητής για να το δεις. Έτυχε να βρω ένα χάρτινο τεύχος (πόσο λεπτό!), ναι, από αυτά τα παλιά, από χαρτί, και το διάβασα.\nΕίχα πολλά να γράψω γι' αυτό, και πολλές ατάκες όλο βιτριόλι και ειρωνεία σκεφτόμουν καθώς έπλενα τα δόντια μου τα βράδια, μα του κάκου: Κάποιος έχει κάνει τη δουλειά ήδη. Στο Atlantic Wire έγραψαν μια ωραιότατη κριτική του θέματος, η οποία το τοποθετεί στα κανονικά του πλαίσια, ότι δηλαδή πρόκειται ουσιαστικά για linkbait, ή τέλος πάντων όπως λέγεται το linkbait όταν γίνεται στα περίπτερα, πώς το λένε αυτό;\nΓράφει ο συντάκτης: «Sometimes you get the sense that these magazines' cultural writers have very little experience with the entire American culture, and prefer to make their grand analyses based on what people they know in the gentrified parts of cities like New York and Los Angeles were talking about at brunch last weekend».\nΤο ζουμί είναι αυτό που λέει: «Φυσικά η νέα γενιά αποτελείται από νεαρούς νάρκισσους. Όλοι οι νέοι είναι νάρκισσοι. Και εμείς ήμασταν. Όταν είσαι νέος ανακαλύπτεις για πρώτη φορά κάτι τρομερό και εκπληκτικό, ένα πράγμα που σου φαντάζει ως το σημαντικότερο στον κόσμο: Τον εαυτό σου. Αυτό είναι η νεότητα, η ανακάλυψη ότι υπάρχεις, η συνειδητοποίηση του τι είσαι. Στη συνέχεια η ηλικία σε φορτώνει με τη γνώση ότι δεν είσαι τίποτα σπουδαίο, κι έρχεται αναπόφευκτα ο κυνισμός καμουφλαρισμένος ως νοημοσύνη, αλλά τότε, στα νιάτα, δεν υπάρχει τίποτα πιο ωραίο και συναρπαστικό από τον εαυτό».\nΚάθε φορά που μια νέα γενιά δημοσιογράφων γερνάει, το ξεχνάει αυτό, και να τα τα αφιερωματικά/αποφθεγματικά άρθρα τέτοιου τύπου.\nΣτον κόσμο που περιγράφει ο συγγραφέας οι άνθρωποι παλιά διάβαζαν από μία εφημερίδα την ημέρα έκαστος, και επίσης οι δεξιοί μάθαιναν παιδεία στην εκκλησία και οι αριστεροί από διηγήσεις κομμουνιστικών ανδραγαθημάτων. Έτσι οι άνθρωποι παλιά ήταν πιο μορφωμένοι. Έτσι τα γράφει, αλήθεια, δες.\nΚαι τα δύο κείμενα αναπαράγουν την παραδοσιακή ανθρώπινη αντίληψη ότι τα πράγματα πάνε πάντα προς το χειρότερο, και ότι παλιά όλα ήταν καλύτερα. Είναι μια αντίληψη φυσιολογική, μέρος της ανθρώπινης φύσης, και επίσης σχεδόν πάντα λανθασμένη. Και οι δύο συντάκτες είναι προφανώς άνδρες πάνω από τα 40, φορτωμένοι με εμπειρίες και γνώση και σίγουρα πάρα πολύ έξυπνοι. Και οι δύο έχουν ξεχάσει δύο πράγματα: Ο μεν πρώτος ότι οι νέοι είναι εκ φύσεως νάρκισσοι πάντα, ο δε δεύτερος (ο οποίος μάλιστα δηλώνει ότι δεν του αρέσει η εξιδανίκευση του παρελθόντος - αλλά την κάνει μολαταύτα) ότι παλιά υπήρχε ακόμα λιγότερη παιδεία.\nΑλλά -κι αυτό είναι το ίδιο λάθος που κάνει και ο Στάιν- πάντα οι νέοι ήταν ηλίθιοι. Νέοι είναι. Φυσικά είναι ηλίθιοι. Έχουν μόλις αποκτήσει πλήρως ανεπτυγμένο εγκέφαλο. Δεν έχουν προλάβει να βάλουν τίποτα μέσα. Δεν έχουν εμπειρίες. Εννοείται πως είναι βλαμμένοι. Πάντα ήταν βλαμμένοι. Αλλά πιο παλιά, στην εποχή τη δικιά μου ή του Στάιν ή του Χωμενίδη, ήταν πιο βλαμμένοι. Μπορεί να μην τραγούδαγαν το Γκάμι Μπέαρ, αλλά συνωστίζονταν στο Ελληνικό για να υποδεχτούν την Τσιτσιολίνα. Μεγάλωναν σε έναν κόσμο όπου ψήφιζαν τα δέντρα, κόμματα ήταν εκτός νόμου, οι περισσότεροι δεν έβλεπαν τίποτα σ' ολόκληρη τη νεότητά τους εκτός από το χωριό τους και ίσως την Αθήνα. Διάβαζαν εφημερίδες επειδή δεν υπήρχε τίποτα άλλο να κάνεις.\nΌχι, δεν υπήρχε «καλύτερη παιδεία παλιά». Δεν θα μπορούσε να υπάρχει. Αφού υπήρχε λιγότερη γνώση, στενότερα μυαλά, κοντύτεροι ορίζοντες, λιγότερη πληροφορία. Πολλοί πανικοβάλλονται από την πληθώρα των ερεθισμάτων και την αφθονία της πληροφορίας και το χάος του 21ου αιώνα, και δεν μπορούν να καταλάβουν την επανάσταση της γνώσης που σαρώνει τον πλανήτη -και, αναπόφευκτα, και ανεξάρτητα από κάθε κρίση, και την Ελλάδα- τις τελευταίες δεκαετίες που η ανθρώπινη γνώση έφτασε στα δάχτυλα, τις τσέπες και τα μάτια σχεδόν όλων.\nΠΟΛΥ ΓΡΙΑ ΓΙΑ ΝΑ ΕΙΝΑΙ ΣΤΟ FACEBOOK.\nΤο Facebook είχε απαγορεύσει σε μια Αμερικανίδα ηλικίας 104 χρόνων, τη Μαργκερίτ Τζόζεφ, να δημοσιεύσει την πραγματική της ηλικία, με την πρόφαση ότι «αυτή είναι η πολιτική του κοινωνικού αυτού δικτύου».\nΑυτό αποκάλυψε η εγγονή της Τζόζεφ, καθώς και ότι εκπρόσωπος του Facebook ζήτησε «συγγνώμη για την γκάφα».\nΗ Μαργκερίτ Τζόζεφ ήταν μόλις τεσσάρων ετών όταν έγινε το ναυάγιο του Τιτανικού, έζησε την εποχή της μεγάλης οικονομικής καταστροφής του 1929 και βίωσε την περίοδο του Β΄ Παγκοσμίου Πολέμου καθώς και τα γεγονότα που συγκλόνισαν τις ΗΠΑ κατά τον πόλεμο στο Βιετνάμ.\nΈχει πέντε παιδιά και δώδεκα εγγόνια, όπως γράφει στην προσωπική της σελίδα, και προσθέτει ότι λατρεύει το χόκεϊ.\nΌπως έγραψε η εγγονή της Γκέιλ Μάρλοου, το έτος γέννησης της Μαργκερίτ είναι το 1908. Αλλά όταν το έγραφε στην ειδική φόρμα του Facebook, εμφανιζόταν το 1928…\nΥπάρχει ένας όρος σύμφωνα με τον οποίο άτομα που η ηλικία τους ξεπερνά τα 99 χρόνια δεν έχουν δικαίωμα συμμετοχής στο κοινωνικό αυτό δίκτυο.\nΜπορεί η Μαργκερίτ να μην ακούει καλά ούτε να βλέπει, αλλά την προσωπική της σελίδα τη χειρίζεται η εγγονή της, η οποία απαντά σε όλα τα μηνύματα. Όπως δήλωσε η Μάρλοου στον τοπικό τηλεοπτικό σταθμό WDIV-TV, έχει στείλει μήνυμα διαμαρτυρίας στον ιδρυτή του Facebook Μαρκ Ζούκερμπεργκ, αλλά ουδέποτε πήρε απάντηση.\nΠάντως, το Facebook ανακοίνωσε ότι «ζητάει συγγνώμη για το περιστατικό» και ο εκπρόσωπός του Άντριου Νόιζ δήλωσε στο Αssociated Press ότι «η εταιρεία προσπαθεί να αντιμετωπίσει το πρόβλημα».\nΑΛΕΞΑΝΔΡΟΣ ΒΑΡΕΛΑΣ: ΔΗΜΟΣΚΟΠΗΣΗ ΓΙΑ ΤΗΝ ΧΡΥΣΗ ΑΥΓΗ.\nΜια ηλεκτρονική επιστολή λάβαμε σήμερα από το μέλος της Χρυσής Αυγής νομού Πέλλας Αλέξανδρο Βαρελά, ο οποίος μας πρότεινε να τη δημοσιεύσουμε.\nΕμείς δίνοντας βήμα σε όλες τις απόψεις, την κοινοποιούμε και τα συμπεράσματα είναι δικά σας.\n"ΣΑΝ ΤΟΝ ΤΥΦΛΟ ΜΠΡΟΣΤΑ ΣΤΟΝ ΚΑΘΡΕΦΤΗ". ΤΟΥ ΑΡΓΥΡΗ ΧΙΟΝΗ.\n"Υπάρχουνε πολλοί πού ναυαγῆσαν μέσα στό κοστούμι τους,\nΕΚΘΕΣΗ Γ' ΛΥΚΕΙΟΥ.\nΠΑΓΩΤΟΨΩΜΟ ! ΕΙΝΑΙ ΔΥΝΑΤΟΝ;\nΑγαπάτε το παγωτό; Ναι. Τρώτε ψωμί ακόμα και με μακαρόνια; Ναι. Τώρα μπορείτε να συνδυάσετε τις δυο σας αγάπες, ενώνοντάς τες σε μία, σε έναν σφιχτό εναγκαλισμό.\nΔεν είναι παγωτό σε σχήμα ψωμιού. Δεν είναι ψωμί που έχει μέσα και παγωτό. Είναι παγωτόψωμο. Και γίνεται με τον πιο απλό τρόπο που μπορείτε να φανταστείτε:\nΧρειάζεστε δύο μόνο υλικά: παγωτό και αλεύρι που φουσκώνει μόνο του. Τα ανακατεύετε, βάζετε το μίγμα σε φόρμα και το ψήνετε σαν κέικ. Τέλος.\nΠαράδειγμα: 2 φλιτζάνια παγωτό, όποια γεύση σας αρέσει, αφήστε το λίγο εκτός ψυγείου για να μαλακώσει (καλύτερα να μην είναι λάιτ) 1 ½ φλιτζάνι αλεύρι που φουσκώνει μόνο του\nΠροθερμάνετε τον φούρνο στους 180. Βουτυρώστε και αλευρώστε μια φόρμα. Σε ένα μπολ ανακατέψτε το παγωτό με το αλεύρι, δεν χρειάζεται να γίνει διεξοδικά. Βάλτε το μίγμα στη φόρμα. Ψήστε για περίπου 45 λεπτά.\nΑν έχετε κέφια, μπορείτε να προσθέσετε το μίγμα κομμάτια σοκολάτας, μπανάνες, μπισκότα – οι συνδυασμοί είναι τόσοι που θα σας έρθει ζάλη.\nΑν ψάξετε στο google τη λέξη ice cream bread θα ανακαλύψετε έναν ολόκληρο κόσμο, με διάφορες εκδοχές στις ποσότητες. Η αναλογία επηρεάζει την πυκνότητα του ψωμιού, αλλά όλες πετυχαίνουν.\nΗ GOOGLE ΚΑΤΑΣΚΕΥΑΖΕΙ ΚΒΑΝΤΙΚΟ ΥΠΕΡΥΠΟΛΟΓΙΣΤΗ.\nΘα λειτουργεί 3.600 φορές γρηγορότερα από τους συμβατικούς υπολογιστές\nΟ νέος υπερ-υπολογιστής θα διαθέτει διπλό επεξεργαστή D-Wave. Σύμφωνα με τις εκτιμήσεις των ειδικών, θα μπορεί να λύσει εξαιρετικά δύσκολα μαθηματικά προβλήματα σε κλάσματα του δευτερολέπτου\nΟ ΜΠΟΜΠ ΝΤΙΛΑΝ ΕΠΙΤΙΜΟ ΜΕΛΟΣ ΣΤΗΝ ΑΜΕΡΙΚΑΝΙΚΗ ΑΚΑΔΗΜΙΑ ΓΡΑΜΜΑΤΩΝ ΚΑΙ ΤΕΧΝΩΝ.\nΟ δημοφιλής τραγουδοποιός Μπομπ Ντίλαν, έγινε ο πρώτος μουσικός της ροκ που υποδέχεται ως επίτιμο μέλος της η Αμερικανική Ακαδημία Γραμμάτων και Τεχνών.\n«Είναι μεγάλη μου τιμή και χαρά» ανέφερε ο Ντίλαν σε γραπτή του δήλωση, καθώς απουσίαζε από την επίσημη τελετή στη Νέα Υόρκη. Ο 72χρονος μουσικός δήλωσε ότι ανυπομονεί να συναντήσει τα υπόλοιπα μέλη «στο πάνθεον των υπέροχων και σημαντικών καλλιτεχνών».\nΟι υπεύθυνοι της ανακήρυξης των μελών προβληματίστηκαν για το αν θα τιμήσουν τον καλλιτέχνη για τη μουσική του ή για τους στίχους του.\nΣύμφωνα με την διευθύντρια της Ακαδημίας, Βιρτζίνια Ντεχάνι, ο Ντίλαν ανακηρύχθηκε επίτιμο μέλος επειδή «είναι ένας πολυτάλαντος καλλιτέχνης, το έργο του οποίου εντάσσεται σε πολλούς τομείς. Αποτέλεσμα είναι να μην μπορεί να κατηγοριοποιηθεί».\nΟ Μπομπ Ντίλαν, παγκοσμίως διακεκριμένος μουσικός, στιχουργός και ποιητής, επηρέασε όσο λίγοι την σύγχρονη μουσική αλλά και τη σκέψη όσων μεγάλωσαν ή προβληματίστηκαν με τα τραγούδια του. Δεκάδες επίσημοι και ανεπίσημοι δίσκοι, βιογραφίες, διασκευές, ακυκλοφόρητες μαγνητοταινίες και τραγούδια μαρτυρούν το μέγεθος της επιρροής αυτής\nΗ ΓΕΝΟΚΤΟΝΙΑ ΤΩΝ ΠΟΝΤΙΩΝ ΜΕ 353.000 ΝΕΚΡΟΥΣ ΑΠΟΤΕΛΕΙ ΤΗ ΔΕΥΤΕΡΗ ΜΕΓΑΛΗ ΓΕΝΟΚΤΟΝΙΑ ΤΟΥ ΑΙΩΝΑ ΜΑΣ.


ΕΠΙΤΡΟΠΗ ΕΝΗΜΕΡΩΣΕΩΣ ΕΠΙ ΤΩΝ ΕΘΝΙΚΩΝ ΘΕΜΑΤΩΝ: Κι αν γλυτώσαν από το Γουδί, τους περιμένει η κάλπη...\nΚι αν γλυτώσαν από το Γουδί, τους περιμένει η κάλπη...\nΕΚΛΕΙΣΕ ΧΡΟΝΟΣ από τις εκλογές του Μαϊου ,με τη δόλια πατρίδα μόνιμα βυθισμένη ως το λαιμό στη χειρότερη κρίση της ιστορίας της. Και με την κατοχική κυβέρνηση να κάνει απεγνωσμένες προσπάθειες εξόδου από την κρίση ,αρκετές λίαν επιτυχείς,( που μακάρι να είχαν γίνει από τον Οκτώβριο του 1981) ,πλην όμως όχι πλέον ικανές να αναστρέψουν το αμετάκλητα καταδικαστικό δημόσιο αίσθημα . Καταδικαστικό όχι μόνον εναντίον αυτής αλλά και εναντίον ολοκλήρου του πολιτικού συστήματος, από κορυφής μέχρις ονύχων….\nΟΙ ΑΣΚΟΥΝΤΕΣ σήμερα θεσμικές εξουσίες - Ανώτατος Αρχων ,Πρωθυπουργός, Αρχηγοί κομμάτων ,αλλά και ανώτατοι παράγοντες της δημόσιας ζωής ( μη εξαιρουμένων των «βαρόνων» των ΜΜΕ αλλά και των καραγκιόζηδων του συναφιού μας)-καθώς μονομαχούν στο απάνθρωπο «Κολοσσαίο» των Βρυξελλών, γνωρίζουν ενδόμυχα ότι λειτουργούν ως πολιτικά μελλοθάνατοι .Και αναμένουν από τους αφέντες της ξένης κατοχής που τους παρακολουθούν να δείξουν με τον αντίχειρα ποιοί θα μείνουν και ποιοι θα φύγουν…\nΤΟ ΑΝΑΜΦΙΣΒΗΤΗΤΟ κατόρθωμα των ανθρώπων του Συστήματος είναι ότι, για την ώρα, απέτρεψαν την από μηνών σοβούσα επαναστατική έκρηξη. Αυτήν που θα οδηγούσε στο Γουδί καμιά εικοσαριά «κεφαλές», άμεσα υπεύθυνες για την εθνική τραγωδία των τελευταίων ετών. Με αλάνθαστες τεχνικές χειραγώγησης της κοινής γνώμης (όπως «δώστε στη σκατόμαζα άφθονο Σουλεϊμάν ώστε να την παραλύετε» ή «πείτε της εκατό φορές ΜΑΖΙ ΤΑ ΦΑΓΑΜΕ ώστε να την κάνετε συνένοχο» ) κέρδισαν πολύτιμο χρόνο.. Αλλά δεν έσβησαν την συσσωρευμένη οργή του λαού..\nΤΑ 70 ΧΡΟΝΙΑ ΘΗΤΕΙΑΣ στο δημοσιογραφικό λειτούργημα,(που τόσο βαριά ευθύνεται για τη σημερινή κρίση ) πείθουν ότι αυτή τη φορά η καταδίκη του παλαιού πολιτικού συστήματος ΕΙΝΑΙ ΑΝΑΠΟΦΕΥΚΤΗ .Το «μαύρο» που θα πέσει στις εκλογές ( όποτε γίνουν ) θα μείνει στην ιστορία. Ο λαός δεν θα συγχωρήσει ποτέ πια ότι εδώ και 40 χρόνια οι κυβερνήσεις , τόσο οι αποδώ όσο και οι αποκεί, ευθύνονται διότι:\n-Δεν θέλησαν ούτε κατάφεραν να πατάξουν τη φοροδιαφυγή, που ήταν και μένει η μεγαλύτερη μάστιγα της πατρίδας.\n-Δεν θέλησαν ούτε κατάφεραν να στήσουν ένα , έντιμο, ακομμάτιστο, αποτελεσματικό κράτος.\n- Δεν θέλησαν ούτε κατάφεραν να στριμώξουν τη γραφειοκρατία, με τον τετράπαχο δημόσιο τομέα της.\n- Δεν θέλησαν ούτε κατάφεραν να καταργήσουν το φαυλεπίφαυλο πελατειακό σύστημα.\n- Δεν θέλησαν ούτε κατάφεραν να μαζέψουν τους εργατοπατέρες ( καλή ώρα και της ΟΛΜΕ ) με τα ασύδοτα ρετιρέ τους.\n- Δεν κατάφεραν να εξοβελίσουν τους πειρασμούς του μαύρου χρήματος, με τα φακελάκια και τις μίζες.\n- Δεν κατάφεραν να εκπαιδεύσουν σπαρτιατικά το λαό μας ώστε να μην τεμπελιάζει, να μην ξενυχτάει, να μη ρουσφετολογεί, να μην εμπορεύεται την ψήφο του, να εργάζεται ο ίδιος χωρίς να καταφεύγει σε μετανάστες.\n- Δεν κατάφεραν να αναδείξουν τις σπάνιες αρετές του στον πολιτισμό, στα γράμματα, στις επιστήμες, στις τέχνες. Ούτε τις απέραντες δυνατότητες της πατρίδας μας στον τουρισμό, στη ναυτιλία, στα μοναδικά αγροτικά προϊόντα της..\nΚΑΙ ΕΤΣΙ ΑΥΡΙΟ οι πολιτικώς μελλοθάνατοι θα τείνουν χείρα επαίτη στο «γιουρογκρούπ» των Βρυξελλών προκειμένου να εισπράξουν το διπλό δάνειο των 7,4 δισ και να το ανεμίσουν ως τρόπαιο!.. Σε ποιους; Στους βραβευμένους σμηναγούς των 800 ευρώ που κυνηγάνε νυχθημερόν τους Τούρκους ,αλλά αναζητούν «δεύτερη εργασία»; Η μήπως στους καταχρεωμένους καταστηματάρχες που χαϊδεύουν το σχοινί πριν το τυλίξουν στο λαιμό τους; Η μήπως στα απελπισμένα κοριτσόπουλα με τα 3-4 πτυχία στο βιογραφικό τους που ζητούν «οιανδήποτε εργασία», έστω με 300 ευρώ μηνιαίως, πριν αναγκασθούν να εμπορευθούν το κορμί τους ;\nΣΕ ΠΟΙΟΥΣ, κύριοι πασών των εξουσιών, που δεν έχετε προσφέρει ούτε ένα δείγμα πολιτικής ευαισθησίας και ΕΜΠΡΑΚΤΗΣ μετάνοιας;


Τα κλάματα της Adele στη νέα της συναυλία στο Λονδίνο - Η έκπληξη που την έκανε να λυγίσει Τα κλάματα της Adele στη νέα της συναυλία στο Λονδίνο - Η έκπληξη που την έκανε να λυγίσει | Epirusblog.gr | Ιωάννινα Ήπειρος Ελλάδα\nΤο πρόσωπο από το παρελθόν της, που είχε να δεί εδώ και 20 χρόνια. Στην πατρίδα της χεράκι-χεράκι με τον σύντροφό της Rich Paul.\nΚυριολεκτικά... φρενίτιδα με το νέο της άλμπουμ «30» και τις εμφανίσεις της έχει προκαλέσει παγκοσμίως η Adele, η οποία σπάει το ένα ρεκόρ μετά το άλλο και δείχνει να είναι master του είδους στο marketing του εαυτού της.\nΜετά την συναυλία της στο Griffith Observatory στο Λος 'Αντζελες και τη συνέντευξή της στην Oprah που ακολούθησε στο αφιέρωμα «Adele one night only», που μεταδόθηκε χθές το βράδυ και από τον Alpha, ακολούθησε μια πρωτότυπη συναυλία της, στην πατρίδα της στο Λονδίνο.\nΤο κοινό στο οποίο βρίσκονταν και αρκετοί επώνυμοι μπορούσαν να τις κάνουν ερωτήσεις, αλλά το highlight της βραδιάς ήταν η έκπληξη με την αγαπημένη της δασκάλα που την έκανε να λυγίσει στη σκηνή.\nΗ γυναίκα που την ενέπνευσε\nΚατά τη διάρκεια της συναυλίας στο Palladium την οποία μετέδωσε το ITV, μια δημοσιογράφος πήρε το λόγο και την ρώτησε για το αν υπήρχε κάποια στιγμή σε νεαρή ηλικία, ένα πρόσωπο που την βοήθησε αλλά και την ενέπνευσε στη συνέχεια στη ζωή της.\nΗ ανυποψίαστη Adele απάντησε πως αυτή ήταν η δασκάλα της στο δημοτικό, η κυρία Mc Donald, την οποία ωστόσο δεν ξαναείδε μετά τα 12 της χρόνια και την έκανε να αγαπήσει τη λογοτεχνία και τα μαθήματα της αγγλικής γλώσσας: «'Ηταν πάρα πολύ ήρεμη, μας νοιαζόταν και την νοιαζόμασταν.\nΤης άρεσε πολύ ο χορός, ήταν αξιαγάπητη και ανυπομονούσα κάθε φορά να κάνω μάθημα μαζί της.\nΜου έκαναν πάντα εντύπωση και τα κοσμήματα που φορούσε και το πόσο κομψή ήταν». Στη συνέχεια βέβαια η κυρία Mc Donald που ήταν στο κοινό εμφανίστηκε, με την Adele να παθαίνει σοκ και να βάζει τα κλάματα.\nΗ κυρία Mc Donald της είπε ότι τώρα πια έχει σταματήσει να διδάσκει και φροντίζει την οικογένειά της, η Adele συνέχιζε να την αγκαλιάζει κλαίγοντας, φωνάζοντας παράλληλα και στη μαμά της που επίσης ήταν στο κοινό «Μαμά το πιστεύεις;»\nΑπό τα κλάματα είχε χαλάσει εντελώς το μακιγιάζ της και μέχρι να κάνει το απαραίτητο ρετούς, έδωσε το μικρόφωνο στον κωμικό ηθοποιό Alan Carr να τραγουδήσει ένα από τα τραγούδια της.\nΜε τον σύντροφό της στο Λονδίνο\nΣτη συνέντευξη που είχε δώσει στην Oprah, είχε μιλήσει όπως είδαμε για τη γνωριμία της με τον νυν σύντροφό της και μάνατζερ του NBA, Rich Paul και τη σχέση με τον πρώην συζυγό της, Simon Konecki ο οποίος μάλιστα έχει μετακομίσει ακριβώς απέναντι από το δικό της σπίτι για να είναι κοντά στο γιό τους Angelo.\n«Με τον Rich γνωριστήκαμε πριν από δύο χρόνια όταν βρεθήκαμε σε ένα πάρτυ γενεθλίων, να χορεύουμε μαζί στην πίστα. Αργότερα μου είπε ένα βράδυ ότι θέλει να συναντηθούμε σε ένα επαγγελματικό ραντεβού, που μόνο επαγγελματικό δεν ήταν.\nΕίναι ξεκαρδιστικός, είναι πολύ ευφυής στη δουλειά του, τα κάνει να φαίνονται όλα τόσο απλά. Τώρα είναι εκεί στη γωνία και με βλέπει και...κοκκινίζω» είπε η Adele στην Oprah.\nΜε τον σύντροφό της η τραγουδίστρια εμφανίστηκε και στη συναυλία στο Λονδίνο με τους παπαράτσι να τους πιάνουν σε μια τρυφερή στιγμή με εκείνη να του κρατά το χέρι στο αυτοκίνητο.\nΟ πιο σημαντικός άντρας πάντως στη ζωή της αυτή τη στιγμή παραμένει ο γιός της Angelo στον οποίο έχει μεγάλη αδυναμία και την παρακαλούθησε για πρώτη φορά στη συναυλία της στο Λος Άντζελες.\n«Ο γιός μου δεν έχει καταλάβει ακόμη ποιά είμαι. Είναι η πρώτη φορά που έρχεται σε συναυλία μου.\nΜόνο προχθές, πριν ανέβει το νέο μου τραγούδι, καθόταν και παρακολουθούσε πόσοι άνθρωποι ήταν σε αναμονή για να το ακούσουν και μου έλεγε ενθουσιασμένος τον αριθμό»\nΑνάμεσα στους επίσημους προσκεκλημένους της στη συναυλία στο Λονδίνο ήταν μεταξύ άλλων oι: Samuel Jackson, Emma Watson, Naomi Campbell, Dua Lipa, Andrew Lloyd Webber.\nΠάντως το κοινό στην Ελλάδα αποθέωσε τη χθεσινή μετάδοση της συναυλίας και της συνέντευξης της Adele από τον Alpha. Δες στη photo gallery μερικά από τα σχόλια:\nshow biz 4517663745589485143


Παρόλα αυτά, είναι πιθανό ο ανοξείδωτος χάλυβας να φαίνεται σκουριασμένος. Συχνά στις οικοδομές και αλλού, υπάρχουν ξένα σώματα με περιεκτικότητα σε σίδηρο. Αυτά τα σωματίδια προσκολλώνται στην επιφάνεια του υγιούς ανοξείδωτου και προκαλούν αυτό που είναι γνωστό σαν επιφανειακή σκουριά. Το φαινόμενο αυτό είναι πολύ πιο έντονο και συχνό όταν τα υλικά βρίσκονται σε εξωτερικό χώρο κοντά στη θάλασσα ή και γενικότερα σε νησιωτικές περιοχές. Αυτή η φαινομενική σκουριά μπορεί να αφαιρεθεί εύκολα εάν αντιμετωπιστεί έγκαιρα, κάνοντας χρήση διαφόρων σετ συντήρησης ανοξείδωτου χάλυβα που υπάρχουν στο εμπόριο, επιτρέποντας στην επιφάνεια να αναγεννηθεί ξανά. Φυσικά, εάν τα υλικά παραμεληθούν για μεγάλο χρονικό διάστημα χωρίς καμία φροντίδα και συντήρηση, η παραπάνω διαδικασία γίνεται αρκετά πιο δύσκολη.\nΓια να αφαιρέσετε την επιφανειακή σκουριά και βρωμιά, εφαρμόστε ένα καλό καθαριστικό για ανοξείδωτα χρησιμοποιώντας ένα υγρό σφουγγάρι γυαλίσματος και απλώστε το κατά μήκος εφαρμόζοντας ελαφριά πίεση ώσπου να αφαιρεθούν όλες οι κηλίδες. Αφαιρέστε τις επίμονες ακαθαρσίες τρίβοντας δυνατά με πανί γυαλίσματος ή με σφουγγάρι. Μετά τον καθαρισμό, αφαιρέστε το κατάλοιπο του προϊόντος με νερό.


Melanybemberg προφίλ | MySexyCamera\nΤελευταία Είσοδος: 03/04/2020 8:36:09 π.μ.\nΚάνοντας κλικ στο κουμπί, ανεβάζεις την Melanybemberg στην πρώτη θέση στην κεντρική σελίδα για 60 δευτερόλεπτα. Κατά τη διάρκεια αυτή, το δωμάτιο συζητήσεων του μοντέλου θα γίνει πολύ πιο εμφανές και απίστευτα δημοφιλές! Μια ειδοποίηση σχετικά με την ενέργειά σου θα κάνει την εμφάνισή της στη συζήτηση, που θα είναι ορατή στο μοντέλο και στους υπόλοιπους χρήστες της συζήτησης. Η Melanybemberg σίγουρα θα εκτιμήσει την κίνησή σου αυτή και θα είναι ιδιαίτερα υποχρεωμένη σε εσένα!\nMelany 4 φωτογραφίες 4 photos\nΣημαντικές λεπτομέρειες του/της Melanybemberg\nΏρες εργασίας του/της Melanybemberg\nΕρασιτεχνικά βίντεο του/της Melanybemberg\nMelanybemberg Λίστα Επιθυμιών


3-16 Δεκεμβρίου 1912 – Η μεγάλη ναυμαχία της Έλλης - Ενωμένη Ρωμηοσύνη\n3-16 Δεκεμβρίου 1912 – Η μεγάλη ναυμαχία της Έλλης\n3 Δεκεμβρίου 2021 σε ΑΡΘΡΟΓΡΑΦΙΑ, ΙΣΤΟΡΙΑ\nΗ μεγάλη ναυμαχία της Έλλης και η σημαντικότερη ήττα του Τουρκικού στόλου στον Α΄ Βαλκανικό πόλεμο.\nΤους πρώτους μήνες του πόλεμου ο τουρκικός στόλος υπό την διοίκηση του ναύαρχου Ραμίζ Μπέη παρέμεινε προστατευμένος στα στενά των Δαρδανελίων (στο ναύσταθμο Ναγαρά), χωρίς να επιχειρήσει έξοδο στο Αιγαίο. Από την άλλη πλευρά ο ελληνικός στόλος υπό την διοίκηση του ναυάρχου Παύλου Κουντουριώτη κράτησε επιθετική στάση απελευθερώνοντας ένα ένα τα νησιά του Αιγαίου και αναμένοντας την έξοδο των τουρκικών πλοίων από τα Στενά. Αρχικά απελευθέρωσε τη Λήμνο και εγκατέστησε στον όρμο του Μούδρου το προκεχωρημένο αγκυροβόλιο του Στόλου. Ακολούθησε η απελευθέρωση του Αγίου Όρους, των νησιών του βορείου και ανατολικού Αιγαίου (Θάσος, Σαμοθράκη, Ίμβρος, Τένεδος, Αγ. Ευστράτιος, Μυτιλήνη, Χίος). Μετά την απελευθέρωση της Τενέδου στις 24 Οκτωβρίου/6 Νοεμβρίου ο ναύαρχος Κουντουριώτης έστειλε τηλεγράφημα στον Τούρκο αρχηγό του στόλου με το μήνυμα “Σας περιμένομεν”..\nΤην παραμονή, το βραδυ της 4 Δεκεμβρίου 1912, σύμφωνα με τη διήγηση του παρόντος Τούρκου Πλωτάρχη Χασάν Σαμί Μπέη, οι Τούρκοι αξιωματικοί έγραψαν τις διαθήκες τους και αποσύρθηκαν νωρίς για ύπνο ώστε να είναι ακμαίοι το πρωί. Τα ξημερώματα, ο Μουεζίνης κάλεσε τα πληρώματα γονατιστά να προσευχηθούν. Αμέσως μετά, ο Τουρκικός στόλος απέπλευσε. Το πρωί της 3/16 Δεκεμβρίου στις 8 η ώρα με καλό καιρό και ήσυχη θάλασσα, άρχισε η έξοδος του Τουρκικού στόλου από τα Στενά. Οι καπνοί του εξερχόμενου από τα Δαρδανέλια Τουρκικού στόλου φαίνονταν καθαρά. Τα ελληνικά ελαφρά σκάφη που περιπολούσαν στην περιοχή έστειλαν μήνυμα στην ναυαρχίδα ειδοποιώντας την για την έξοδο. Η αναφορά “ΕΧ ΕΧ ΕΧ” (εχθρός εν όψει) διέτρεξε όλα τα ελληνικά πλοία. Στον τουρκικό στόλο προηγούνταν το καταδρομικό Μετζιτιέ και τρία αντιτορπιλικά και ακολουθούσαν τα θωρηκτά Χαϊρεντίν Μπαρμπαρόσα (ναυαρχίδα), Τουργούτ Ρεΐς, Μεσουντιέ και Ασάρι-ι-Τεφίκ. Στο τέλος βρίσκονταν 6-8 αντιτορπιλικά και πλωτό νοσοκομείο σε γραμμή παραγωγής. Ο ελληνικός στόλος με επικεφαλής την ναυαρχίδα θωρηκτό Αβέρωφ, ακολουθούμενη από τα θωρηκτά Ύδρα, Σπέτσες, αρχηγίδα του Μοιράρχου Πλοιάρχου Πέτρου Γκίνη και Ψαρά, και από πίσω τα αντιτορπιλικά Αετός, Ιέραξ, Λέων και Πάνθηρ (τα αποκαλούμενα Θηρία) έσπευσε να συναντήσει τον αντίπαλο στόλο.\nΑΝΑΔΗΜΟΣΙΕΥΣΗ ΑΠΟ 3/12/18\nΣαν σήμερα πέφτει ηρωικά μαχόμενος ο 15χρονος Ανδρ...\nΑ' ΒΑΛΚΑΝΙΚΟΣ ΠΟΛΕΜΟΣ ΑΒΕΡΩΦ ΒΑΛΚΑΝΙΚΟΙ ΠΟΛΕΜΟΙ Κουντουριώτης ΜΟΥΔΡΟΣ ΝΑΥΑΡΧΟΣ ΚΟΥΝΤΟΥΡΙΩΤΗΣ ΝΑΥΜΑΧΙΑ ΤΗΣ ΕΛΛΗΣ ΡΑΜΙΖ ΜΠΕΗΣ Σας περιμένομεν


COVID-19: Ιστορική αναδρομή, τύποι, προφύλαξη, συμπτώματα, εμβολιασμοί και παρακολούθηση | www.iatro.gr\nΑρχική Ειδήσεις - Νέα COVID-19: Ιστορική αναδρομή, τύποι, προφύλαξη, συμπτώματα, εμβολιασμοί και παρακολούθηση\nCOVID-19: Ιστορική αναδρομή, τύποι, προφύλαξη, συμπτώματα, εμβολιασμοί και παρακολούθηση\nΟι κορώνα-ιοί ή κορωνοϊοί (κατά Μπαμπινιώτη) ανακαλύφθηκαν τη δεκαετία του ’60 και αποτελούν μεγάλη οικογένεια RNA- ιών με περίβλημα. Ορισμένοι κορωνοϊοί προκαλούν νόσο στον άνθρωπο και άλλοι κυκλοφορούν μόνο μεταξύ θηλαστικών και πτηνών (καμήλα, αγελάδες, γάτες, νυχτερίδες κ.α.). Όλοι προκαλούν αναπνευστικά, εντερικά, ηπατικά και νευρολογικά νοσήματα.\nΣπανίως κορωνοϊοί ζώων αναμιγνύονται με ανθρώπειους και τότε διασπείρονται στους ανθρώπους. Αυτό συνέβη το 2002-2003 με τη γνωστή επιδημία SARS (Severe Acute Respira-tory Syndrome) και το 2012 την MERS (Middle East Respiratory Syndrome).\nΟι κορωνοϊοί ενοχοποιούνται για σημαντικό ποσοστό των κοινών κρυολογημάτων και μεταδίδονται με παρόμοιο τρόπο, όπως όλοι οι ιοί που προσβάλουν το αναπνευστικό, πρωταρχικά με τα σταγονίδια και τα μολυσμένα χέρια. Ακόμη σχετίζονται με την εποχή (συχνότερα προκαλούν λοιμώξεις χειμώνα, άνοιξη). Οι κορωνοϊοί μπορούν να προκαλέσουν πυρετό όσο και συμπτώματα από το ανώτερο και κατώτερο αναπνευστικό, εξηγεί ο κ. Δημήτριος Καφετζής, Ομότιμος Καθηγητής Παιδιατρικής ΕΚΠΑ, Διευθυντής παιδιατρικής κλινικής Metropolitan Hospital.\nΜέχρι τώρα έχουν αναγνωριστεί 7 στελέχη ανθρώπειων κορωνοϊών. Οι τέσσερις είναι οι επικρατέστεροι και συνήθως προκαλούν συμπτώματα κοινού κρυολογήματος σε ανοσοεπαρκή άτομα. Οι τρεις νέοι προκαλούν επιδημίες και είναι ο SARS-CoV, ο MERS-CoV και ο σημερινά προστιθέμενος SARS-CoV-2 (COVID-19). Τα τρία νεότερα είναι ζωονοσογόνα στελέχη που έχουν συνδεθεί με θανατηφόρα νοσήματα στον άνθρωπο. Ο SARS-CoV ήταν ο αιτιολογικός παράγοντας των εστιών σοβαρού οξέος αναπνευστικού συνδρόμου που το 2002 παρουσιάστηκε στην επαρχία Guangdong της Κίνας, ενώ ο MERS-CoV ήταν ο αιτιολογικός παράγοντας που ευθυνόταν για τις εστίες σοβαρών αναπνευστικών νοσημάτων του 2012 στην Μέση Ανατολή.\nΤύποι κορωνοϊών που προσβάλλουν τον άνθρωπο:\nΚοινοί ανθρώπειοι κορωνοϊοί\nΝέοι ανθρώπειοι κορωνοϊοί\nSARS-CoV-2 (COVID-19) (betacoronavirus)\nΙστορική αναδρομή της πανδημίας από COVID-19\nΤον Δεκέμβριο του 2019, η πόλη Wuhan της επαρχίας Hubei, (έβδομη μεγαλύτερη πόλη της Κίνας με 11 εκατομμύρια κατοίκους) έγινε το κέντρο μιας επιδημίας πνευμονίας αγνώστου αιτιολογίας με παγκόσμια εμπλοκή. Οι Κινεζικές αρχές έδρασαν αμέσως για τον έλεγχο της επιδημίας. Στις αρχές του Ιανουαρίου 2020 Κινέζοι επιστήμονες απομόνωσαν τον νέο κορωνοϊό από την ομάδα των ασθενών στο Wuhan. Η επιδημία πιστεύεται ότι ξεκίνησε από τοπική αγορά θαλασσινών και άγριων βρώσιμων ζώων.\nΟ κορωνοϊός που απομονώθηκε έγινε επίσημα γνωστός από τις 11 Φεβρουαρίου 2020 ως Severe acute respiratory syndrome (SARS) coronavirus 2 (SARS-CoV-2) και είναι ο νέος ιός που προκαλεί τη νόσο COVID-19.\nΜέσω ταξιδιωτών η νόσος μεταδόθηκε σε άλλες περιοχές της Κίνας, της Ασίας, της Ευρώπης, της Αμερικής και της Αυστραλίας. Έτσι ο ΠΟΥ (WHO) χαρακτήρισε το φαινόμενο ως Πανδημία.\nΑξιοσημείωτο είναι το γεγονός ότι εντός 30 ημερών μια τοπική επιδημία κατέστη πανδημία.\nΗ θνητότητα από τη νόσο υπολογίστηκε αρχικώς στο 2,3% (2,9% στο Hubei, και 0,4% σε άλλες περιοχές της Κίνας). Όπως διαπιστώνεται, η θνητότητα ανάλογα με την ηλικία, το φύλο και το υποκείμενο νόσημα κυμαίνεται από <0,5 έως και >15%.\nΟι άνδρες προσβάλλονται συχνότερα από όσο οι γυναίκες (51,4% : 48,6%).\nΗ ηλικία ≥60 ετών και τα υποκείμενα νοσήματα είναι προδιαθεσικοί παράγοντες (υπέρταση, διαβήτης, χρόνιο αναπνευστικό νόσημα, καρκίνος κ.α.).\nΟι περισσότερες επιβεβαιωμένες περιπτώσεις ήταν ελαφρές (80,9%) και αφορούσαν άτομα ηλικίας 30-69 ετών. Σοβαρά νόσησαν τα 13,8%: δύσπνοια, ταχύπνοια (≥30 αναπνοές/λεπτό), κορεσμός Ο2 ≤93%, σχέση αρτηριακής μερικής πίεσης οξυγόνου προς κλάσμα εκπνεόμενου οξυγόνου PaO2/FiO2<300.\nΌλοι οι θάνατοι διαπιστώθηκαν σε βαριά πάσχοντες (αναπνευστική ανεπάρκεια, σηπτική καταπληξία, πολυοργανική ανεπάρκεια) όπου η θνητότητα ήταν 49%.\nΠροφύλαξη από τη νόσο\nΟ κ. Καφετζής εξηγεί ότι αρχικά πρέπει να μην ξεχνάμε ότι το 80% όσων προσβληθούν από τον ιό θα εκδηλώσουν από κανένα έως ήπια συμπτώματα που δεν θα ανησυχήσουν. Ορισμένοι θα παρουσιάσουν πυρετό ή/και βήχα και πάλι δεν θα ανησυχήσουν και θα ιαθούν. Ωστόσο, στο 20% των περιπτώσεων, ιδιαίτερα στα άτομα μεγάλης ηλικίας ή/και με υποκείμενη νόσο (τα άτομα αυτά αναφέρονται ως υψηλού κινδύνου), η νόσος μπορεί να γίνει σοβαρότερη, να παρουσιαστεί αναπνευστική δυσχέρεια, μπορεί και επιδεινούμενη και να οδηγήσει σε νοσηλεία στο νοσοκομείο ή στην Μονάδα Εντατικής Θεραπείας ή ακόμα και στην απώλεια του ατόμου αυτού.\nΑπό την εμπειρία που έχουμε αποκομίσει από τη νόσο μέχρι τώρα, γνωρίζουμε ότι πρόκειται για λοίμωξη ιδιαίτερα μεταδοτική, όλο το ανθρώπινο γένος δεν έχει αντισώματα κατά του ιού, άρα είναι ευάλωτο. Ακόμη, όσοι νόσησαν και ήταν ηλικίας έως 10 ετών, παρουσίασαν πιο ήπια συμπτώματα, ελάχιστοι χρειάστηκαν νοσηλεία και κανένας δεν έχασε τη ζωή του. Η εικόνα υπήρξε σοβαρότερη στις μεγαλύτερες ηλικίες, ενώ υπήρξε αρκετά σοβαρή στα άτομα υψηλού κινδύνου και στα άτομα ηλικίας άνω των 85 ετών, με ποσοστά θνητότητας άνω του 15%.\nΤα συνηθέστερα συμπτώματα της λοίμωξης από τον COVID-19 είναι:\nΞηρός βήχας (68%)\nΑναπνευστική δυσχέρεια (19%)\nΗ δυσπεψία και η διάρροια είναι ασυνήθεις εκδηλώσεις, ωστόσο, παρατηρείται στο 50% περίπου των νοσηλευόμενων. Άλλα σημεία είναι η ανοσμία, που αποτελεί σημείο και άλλων ιώσεων του ανώτερου αναπνευστικού, οι μυαλγίες, η κεφαλαλγία και ο πονόλαιμος. Ο χρόνος επώασης (ο χρόνος μεταξύ εγκατάστασης του ιού στον οργανισμό μας και της έναρξης των συμπτωμάτων της λοίμωξης) για τον COVID-19 υπολογίζεται στις 5-6 ημέρες. Ωστόσο, μπορεί να κυμαίνεται από 1 έως και 14 ημέρες.\nΔεν διατίθενται φάρμακα με διαπιστωμένη αποτελεσματικότητα κατά του ιού. Αυτή τη στιγμή γίνονται κλινικές δοκιμές με φάρμακα που είχαν δοκιμαστεί κατά του ιού Ebola, κατά του ιού HIV και δοκιμάζεται το παλαιό και γνωστό ανθελονοσιακό χλωροκίνη. Προς το παρόν δεν υπάρχει εμβόλιο για την προφύλαξη από τη νόσο, έτσι το μόνο που μένει για προφύλαξη είναι η αποφυγή έκθεσης στον ιό επισημαίνει ο Καθηγητής.\nΠροφύλαξη από τη νόσο COVID-19\nΌσα είναι γνωστά για την προφύλαξη από κάθε ιό, απλά ισχύουν και για τον COVID-19:\nΜην έρχεσαι σε επαφή με άτομο άρρωστο\nΑν δεν έχεις πλύνει τα χέρια σου μην αγγίζεις το πρόσωπό σου\nΑν βήχεις ή φταρνίζεσαι, κάλυψε το στόμα και τη μύτη σου με χάρτινο μαντήλι και πέταξέ το στα σκουπίδια\nΤακτικά καθάριζε και απολύμανε αντικείμενα και επιφάνειες που χρησιμοποιούνται συχνά\nΠλένε τα χέρια σου συχνά με σαπούνι και νερό τουλάχιστον για 20 δευτερόλεπτα, ιδιαίτερα πριν το φαγητό, μετά τη χρήση της τουαλέτας και μετά από φύσημα της μύτης, βήχα ή φτάρνισμα\nΚαθάρισε τα χέρια σου με διάλυμα οινοπνεύματος (τουλάχιστον 60% αλκοόλης) αν δεν διατίθενται σαπούνι και νερό\nΑν παρουσιάσεις σημεία ή συμπτώματα λοίμωξης από τον COVID-19 ή είσαι γιατρός, νοσηλευτής ή άτομο εργαζόμενο στην παροχή υγείας που ασχολείται με πάσχοντες, ο ΕΟΔΥ συνιστά τη χρήση μάσκας για την αποφυγή μετάδοσης οιουδήποτε ιού, που μπορεί να φέρεις, σε άλλους.\nΤο παιδί δεν είναι βόμβα για τη μετάδοση της νόσου. Απλά το παιδί μπορεί να νοσεί και να μην εκδηλώνει κανένα ή ελάχιστα σημεία της νόσου (φορέας), σε αντίθεση με τον μεγαλύτερο που πιο σπάνια δεν θα εκδηλώσει τη νόσο.\nΌλα τα μέτρα που έχουν ληφθεί από το Ελληνικό κράτος είναι ορθά, γιατί βασίζονται στην εμπειρία που αποκτήθηκε από την Κίνα και την Ιταλία και οφείλουμε όλοι να τα ακολουθούμε.\nΣυνεπώς ακολουθούμε τις οδηγίες του Υπουργείου Υγείας κατά γράμμα, δεν κάνουμε παλικαριές, δεν παριστάνουμε ότι μόνο εμείς γνωρίζουμε και οι άλλοι δεν ξέρουν και:\nΜε το πρώτο σύμπτωμα δεν πηγαίνουμε στον γιατρό, ούτε στο νοσοκομείο (80% δεν θα χρειαστείτε νοσηλεία)\nΕπικοινωνούμε συχνά με τον γιατρό μας\nΤηλεφωνικά παίρνουμε οδηγίες\nΑν παρουσιάσουμε δυσκολία στην αναπνοή, ζητάμε τηλεφωνικά βοήθεια και ζητάμε μεταφορά σε νοσοκομείο, αν η δύσπνοια επιδεινώνεται.\nΕμβολιασμοί και Παιδιατρική παρακολούθηση\nΣύμφωνα με τις οδηγίες της AAP οι αρχικοί εμβολιασμοί πρέπει να γίνουν, καθώς επίσης και οι απαραίτητοι επανεμβολιασμοί.\nΟ Παιδίατρος οφείλει να τηρεί τους κανόνες, ωσάν κάθε παιδί που εμβολιάζει να είναι φορέας του ιού (μάσκα, γυαλιά, γάντια, μπλούζα μιας χρήσης που να καλύπτει όλο το σώμα, καπέλο), όλα μιας χρήσης, σαπούνισμα χεριών πριν και μετά από κάθε εξέταση, καλός καθαρισμός εργαλείων με οινόπνευμα 70% μετά τη χρήση σε κάθε ασθενή.\nΟ Παιδίατρος θα παρακολουθεί όλα τα παιδιά με ελαφρό ή/και μέτριας βαρύτητας πρόβλημα υγείας μόνο τηλεφωνικά ή διαδικτυακά και θα εξετάζει μόνο εκείνα που πραγματικά παρουσιάζουν ή που μπορεί να παρουσιάσουν σοβαρό πρόβλημα υγείας.\nΣε αντίθεση με τους εμβολιασμούς των παιδιών, όλοι οι εμβολιασμοί των ενηλίκων πρέπει να αναβληθούν για αργότερα, καταλήγει ο κ. Καφετζής.\nCOVID-19: Ιστορική αναδρομή\nΠροηγούμενο άρθροΔώστε μας τα όπλα να πολεμήσουμε\nΕπόμενο άρθροΟι φυσικοθεραπευτές μας καθοδηγούν σωστά τι να κάνουμε μέσα στο σπίτι\nΗ τρίτη δόση του εμβολίου δημιουργεί υψηλά αντισώματα\nΔρ. Μηνάς Μαστρομηνάς, 30 χρόνια προσφοράς στη ζωή\nΤο “προπατορικό” αντιγονικό αμάρτημα των κορωνοϊών\nΠαγκόσμια Εβδομάδα Ενημέρωσης για τα Αντιβιοτικά, 18-24 Νοεμβρίου\n«Μαθαίνω, Ενεργώ, Ελπίζω» – Ψηφιακή ενημερωτική βιβλιοθήκη για τον Καρκίνο του Πνεύμονα\nΤο CDI Techdays 2021 “αποκάλυψε” το μέλλον\nΆννα Σταυράκη - 29 Νοεμβρίου 2021\nΗ εμμηνόπαυση προκαλεί πολλές αλλαγές στον οργανισμό των γυναικών, άλλες από τις οποίες είναι πιο έντονες και άλλες πιο ήπιες. Σε αυτές συμπεριλαμβάνονται επιπτώσεις...


13 μοναδικές φωτογραφίες αιωνόβιων ανθρώπων που αντικρίζουν τη νιότη τους μετά από 80 χρόνια - Enimerotiko.gr\n13 μοναδικές φωτογραφίες αιωνόβιων ανθρώπων που αντικρίζουν τη νιότη τους μετά από 80 χρόνια\nby Χριστίνα Προφαντή 10/10/2019 13:07 755\nIt's so interesting to see how people change yet still stay the same.\nGepostet von Tip Hero am Dienstag, 8. Oktober 2019\nΟ φωτογράφος Jan Langer διερεύνησε τη γήρανση μέσω ενός project φωτογραφίας των Τσέχων αιωνόβιων, συγκρίνοντας παλιές φωτογραφίες τους πριν από χρόνια με τις τρέχουσες.\nΗ Τσεχία έχει περίπου 1200 από αυτούς τους καταπληκτικούς ηλικιωμένους , από τους οποίους 13 επέλεξαν να συμμετάσχουν. Με τίτλο “Πρόσωπα του Αιώνα”, ο Langer αναρωτιέται τι είχαν στο μυαλό τους τότε και τώρα.\n1. Prokop Vejdělek – 22 και 101 ετών\nΦωτογραφία που τραβήχτηκε κατά τη στρατιωτική κατάταξη.\n2. Bedřiška Köhlerová – 26 και 103 ετών.\nΦωτογραφία από την ημέρα γάμου. Γεννήθηκε στην Ιταλία, πρώην λογίστρια.\n3. Antonín Kovář – 25 και 102 ετών\n4. Ludvík Chybík – 20 και 102 ετών\nΈχει εργαστεί ως ζαχαροπλάστης στα νιάτα του.\n5. Vincenc Jetelina – 30 και 105 ετών\nΗ φωτογραφία βγήκε αφού έχτισε το σπίτι του, όπου ζει ακόμα σήμερα.\n6. Anna Vašinová – 22 και 102 ετών\nΦωτογραφία από την ημέρα του γάμου της.\n7. Antonín Baldrman – 17 και 101 ετών\nΑυτός ο έφηβος ήταν ήδη σιδεράς όταν τραβήχτηκε αυτή η φωτογραφία.\n8. Vlasta Čížková – 23 και 101 ετών\nΗ μόνη της ευχή είναι η οικογένειά της να είναι ενωμένη.\n9. Anna Pochobradská – 30 και 100 ετών\nΤα αγαπημένα χόμπι της πρώην αγρότισσας περιλαμβάνουν τον ύπνο.\n10. Marie Fejfarová – 101 ετών\nΣτην ηλικία των 101 ετών, έκαψε όλα τα υπάρχοντά της (μεταξύ των οποίων και φωτογραφίες) και άφησε την βίλα όπου η ίδια και ο σύζυγός της ζούσαν, για να ζήσει σε γηροκομείο – με δική της συμφωνία. Πήγε μόνο με μια οδοντόβουρτσα και λέει πως είναι μάταιο να πάρεις υλικά αγαθά στον τάφο.\n11. Stanislav Spáčil – 17 και 102 ετών\nΟ σοβαρός έφηβος ήταν ήδη ηλεκτρολόγος όταν βγήκε αυτή η φωτογραφία.\n12. Marie Burešová, 23 και 101 ετών\n13. Ludmila Vysloužilová – 23 και 101 ετών\nΈβγαλε αυτή την φωτογραφία ως δώρο για τον αρραβωνιαστικό της. Όταν ο αγαπημένος σύζυγός της πέθανε, δεν ξαναπαντρεύτηκε, καθώς δεν μπορούσε να βρει κανέναν αντάξιό του.\nΟι άνθρωποι στις φωτογραφίες αυτές έχουν γίνει μάρτυρες της ιστορίας και, σε πολλές περιπτώσεις, ήταν μέρος ιστορικών γεγονότων. Αν και η ζωή τους ήταν γεμάτη από αλλαγές και πόνο, υπάρχει και η αγάπη και η οικογένεια. Για να μάθετε περισσότερα σχετικά με αυτό το έργο και τις ιστορίες αυτών των αιωνόβιων, επισκεφθείτε την ιστοσελίδα του Jan Langer.\nΑνθή Σαλαγκούδη: Ανέβασε την πιο προκλητική φωτογραφία, “Έπρεπε κάπως να σας τραβήξω την προσοχή”\n31/12/2021 14:01 511\n26/12/2021 18:09 655


Αυθεντικό γερμανικό τσιζκέϊκ - Eatforhealth\nΔοκιμάστε αυτή την αυθεντική γερμανική συνταγή για τσιζκέϊκ. Οι Γερμανοί χρησιμοποιούν το «κουάρκ», ένα συστατικό που δεν βρίσκεται εύκολα. Αυτή η συνταγή χρησιμοποιεί τυρί κότατζ στη θέση του κουάρκ και κάνει τη δική του κρούστα κατά το ψήσιμο.\n2 συσκευασίες ( 250 γραμμάρια) τυρί κρέμα, μαλακωμένο\n1/2 κιλό μικρό κότατζ\n1 ½ κουταλιά της σούπας χυμό λεμονιού\nΠροθερμάνετε ένα φούρνο στους 180 βαθμούς. Λαδώνετε το κάτω μέρος και μέχρι τη μέση τις πλευρές ενός ταψιού. Βάζουμε μαζί τη ζάχαρη, το καλαμποκάλευρο και το αλεύρι και τα αφήνουμε στην άκρη.\nΒάζουμε μαζί το τυρί κρέμα και το τυρί κότατζ και χτυπάμε με ένα ηλεκτρικό μίξερ σε δυνατή ταχύτητα μέχρι να γίνει λεία και αφράτα. Ρίχνουμε το μαλακωμένο βούτυρο. Προσθέστε σταδιακά το μείγμα της ζάχαρης, χτυπώντας μέχρι να ομογενοποιηθεί. Προσθέστε τα αυγά ένα-ένα, ανακατεύοντας καλά και ξύνοντας το μπολ μετά από κάθε προσθήκη. Ρίξτε το χυμό λεμονιού και τη βανίλια και ανακατέψτε μέχρι να ομογενοποιηθούν.\nΡίχνουμε το κουρκούτι στο έτοιμο ταψί και ψήνουμε για 1 ώρα και 10 λεπτά. Σβήνουμε το φούρνο και αφήνουμε το cheesecake να ξεκουραστεί στον φούρνο με κλειστή την πόρτα για 2 ώρες. Βγάλτε το και αφήστε το να κρυώσει σε μια σχάρα για 4 ώρες ή όλη τη νύχτα.\nΑν βρείτε κουάρκ, μπορείτε να το βάλετε αντί για το τυρί κότατζ της συνταγής.\nΣαλάτα με σύκο και ρόκα\nΨητό κατσαρόλας Μισισίπι


Γιούνκερ: Ευρώπη τέλος εάν η Τουρκία επαναφέρει τη θανατική ποινή | Documento\nΔιαβάζετε: ΓΙΟΥΝΚΕΡ: ΕΥΡΩΠΗ ΤΕΛΟΣ ΕΑΝ Η ΤΟΥΡΚΙΑ ΕΠΑΝΑΦΕΡΕΙ ΤΗ ΘΑΝΑΤΙΚΗ ΠΟΙΝΗ\n16.07.2017 | 11:16\n«Έναν χρόνο μετά την απόπειρα πραξικοπήματος η Ευρώπη εξακολουθεί να τείνει το χέρι στην Τουρκία. Η Ευρώπη βρίσκεται στο πλευρό της και σε δύσκολους καιρούς. Αναμένω τώρα ότι και η Τουρκία θα προσδιορίσει σαφώς τη θέση της για την Ευρώπη και ότι θα ενστερνιστεί ρητά τις ευρωπαϊκές αξίες, αναφέρει μεταξύ άλλων ο Ζαν-Κλοντ Γιούνκερ σε άρθρο του στην κυριακάτικη Bild.\nΤονίζει ακόμα ότι «ως Ευρωπαϊκή Ένωση ενδιαφερόμαστε ιδιαίτερα να είναι ο γείτονάς μας δημοκρατικός, σταθερός και οικονομικά επιτυχημένος. Εύχομαι η Τουρκία να έρθει πιο κοντά στην Ευρώπη αντί να απομακρύνεται από εμάς. Γι’ αυτό και κάναμε τα πάντα ώστε να δρομολογήσουμε τη φιλελευθεροποίηση της βίζας και να εμβαθύνουμε την Τελωνειακή Ένωση, εάν το θέλει η Τουρκία».\nΚαι προσθέτει : «Ένα πράγμα πρέπει όμως να είναι σαφές: όποιος επιθυμεί να ενταχθεί στην Ευρωπαϊκή Ένωση, αποδέχεται τις αξίες της Ένωσης. Σε μία τέτοια Ένωση σεβασμού των ανθρωπίνων δικαιωμάτων, της ελευθερίας του Τύπου και του κράτους δικαίου είναι λ.χ. ασύμβατο δημοσιογράφοι, όπως ο ανταποκριτής της Welt Ντενίζ Γιουτσέλ, να κρατούνται στις φυλακές χωρίς να έχει απαγγελθεί κατηγορία», υπογραμμίζει ο πρόεδρος της Ευρωπαϊκής Επιτροπής.


Ο Μανώλης ο νέος Έλληνας MasterChef! – Serendipity <3 !\n23 Μαΐου 2019 Serendipity !\nΟ Μανώλης Σαρρής αναδείχθηκε ο νέος Έλληνας MasterChef, καταφέρνοντας να συγκεντρώσει περισσότερους βαθμούς απ’ τη Σπυριδούλα Καραμπουτάκη, σ’ έναν τελικό γεμάτο μαγειρική υψηλού επιπέδου!\nΟ τελικός του MasterChef ήταν γεμάτος ένταση και μαγειρική, με τους δύο φιναλίστ, τη Σπυριδούλα και τον Μανώλη, να δίνουν τον καλύτερό τους εαυτό προκειμένου να κερδίσουν τον τίτλο και το έπαθλο! Τελικά, ο Μανώλης επικράτησε με 40/37 απέναντι στη Σπυριδούλα!\nΟ Μανώλης Σαρρής είναι ο τέταρτος Έλληνας MasterChef, μετά τον Τιμολέοντα Διαμαντή, τον Λάμπρο Βακιάρο και τον Άκη Πετρετζίκη.\nΣτην αρχή του τελικού, οι κριτές ανακοίνωσαν τις βαθμολογίες απ’ τις δύο προηγούμενες δοκιμασίες στους παίκτες, ενώ η Σπυριδούλα και ο Μανώλης υποδέχθηκαν τα αγαπημένα τους πρόσωπα στο πλατό, τα οποία πήγαν για να τους στηρίξουν.\nΣτη συνέχεια, ξεκίνησε η μαγειρική διαδικασία, η οποία αποτελείτο από δύο μέρη: Προετοιμασία δύο αλμυρών παρασκευών και ενός απαιτητικού γλυκού.\nΗ βαθμολογία απ’ τις δοκιμασίες\nΗ βαθμολογία απ’ την δοκιμασία στην Ισπανία:\nΗ βαθμολογία απ’ την δοκιμασία της Τρίτης:\nΗ βαθμολογία απ’ το πρώτο πιάτο της Τετάρτης:\nΗ βαθμολογία απ’ το δεύτερο πιάτο της Τετάρτης:\nΗ βαθμολογία απ’ το τρίτο πιάτο της Τετάρτης:\nH μαγειρική διαδικασία\nGuest Chef του μεγάλου τελικού του MasterChef ήταν ο Φίλιππος Χρονόπουλος, ο οποίος έδωσε στους παίκτες ν’ αντιγράψουν δύο πιάτα υψηλού επιπέδου, όπως άλλωστε αρμόζει σ’ έναν τελικό απ’ τον οποίο αναδεικνύεται ο επόμενος Έλληνας MasterChef.\n4 ώρες στη διάθεση της Σπυριδούλας και του Μανώλη για να φτιάξουν τραγανό ρύζι με αγκινάρες και μαριναρισμένο ραντίτσιο και μπακαλιάρο κονφί σε λάδι αργκάν citron roti et pousses d’ epinard.\nΚαι οι δύο φιναλίστ κατάφεραν να ολοκληρώσουν τη δοκιμασία επιτυχώς, έχοντας ολοκληρωμένα πιάτα.\nΗ κριτική για τα πιάτα της Σπυριδούλας ήταν αρκετά καλή, με τους κριτές ν’ αναγνωρίζουν ότι υπάρχουν πολύ σωστές παρασκευές, όπως το ψήσιμο του μπακαλιάρου, αλλά και ορισμένες αστοχίες, όπως είναι τα κουκούτσια που βρέθηκαν στο πρώτο πιάτο, αλλά και το πολύ αλάτι στη σάλτσα του δεύτερου πιάτου.\nΌσον αφορά την προσπάθεια του Μανώλη, το πρώτο πιάτο έλαβε εξαιρετικές κριτικές, με τους κριτές να επισημαίνουν απλώς μερικά αδύναμα στοιχεία. Οι κριτές σχολίασαν με πολύ θετικό τρόπο και το δεύτερο πιάτο του Μανώλη, κάνοντας λόγο για μια εξαιρετική πατάτα, αλλά επισημαίνοντας, παράλληλα, και ορισμένες αστοχίες που στέρησαν μερικά αρώματα απ’ το πιάτο.\nΣτο επόμενο μέρος της μαγειρικής διαδικασίας, Σπυριδούλα και Μανώλης κλήθηκαν να φτιάξουν ένα γλυκό, μια μπάλα από καραμέλα με μαρέγκα λεμόνι και πανακότα.\nΟι κριτές ενημέρωσαν τους δύο φιναλίστ ότι έχουν 2,5 ώρες για να φτιάξουν το γλυκό, όμως, το στήσιμο του γλυκού έγινε μπροστά στους κριτές.\nΔείτε τη συνταγή για το γλυκό του μεγάλου τελικού στο https://buff.ly/2Wdd0HS #MasterChefGR @StarChannelGr #StarChannelTv4110:34 μ.μ. – 22 Μαΐ 2019Δείτε άλλα Tweet του χρήστη MasterChef GRΠληροφορίες και απόρρητο για τις Διαφημίσεις του Twitter\nΚαι οι δύο παίκτες έστησαν με επιτυχία το γλυκό τους με την πρώτη προσπάθεια, ωστόσο, το πιάτο του Μανώλη ήταν πολύ καλύτερο οπτικά, καθώς ήταν σχεδόν ίδιο με το πρωτότυπο. Η μπάλα της Σπυριδούλας δεν είχε τόσο καλό σχήμα, ενώ είχε και μια τρύπα. Γευστικά, οι κριτές παραδέχθηκαν πως επρόκειτο για δύο πολύ καλές προσπάθειες!\nPrevious Τι λένε τ’ άστρα και τα ζώδια (23/5/2019)\nNext Το Πρόβλημά μου Είσαι Εσύ


H μετάλλαξη Όμικρον δεν ξεκίνησε από την Μποτσουάνα - AntilalosPress\nΓια την κατάσταση στη Μποτσουάνα μετά την είδηση ότι στην χώρα ανακαλύφθηκε μια νέα μετάλλαξη του κορονοϊού μίλησε στο Newsbomb.gr ο επίτιμος πρόξενος της Ελλάδας στη χώρα, Γεράσιμος Σιούτας.\nΣύμφωνα με τον κ. Σιούτα όλα ξεκίνησαν όταν στις 7 Νοεμβρίου έφτασαν στη χώρα τέσσερις Ασιάτες διπλωμάτες και μετά τη διαδικασία ελέγχων, στις 11 Νοεμβρίου ανακοινώθηκε ότι βρέθηκαν θετικοί στη μετάλλαξη «Όμικρον».\n«Πέρα όμως από τα 4 αυτά κρούσματα, δεν έχουν εντοπιστεί άλλα στην περιοχή. Μάλιστα σε χθεσινή ενημέρωση του υπουργείου Υγείας αναφέρθηκε ότι έγινε ιχνηλάτηση των επαφών των διπλωματών και δεν έχει προκύψει κάποιο νέο κρούσμα», σημειώνει ο κ. Σιούτας.\nΚαι προσθέτει: «Εδώ δεν έχει αλλάξει τίποτα και φυσικά δεν ισχύει ότι η μετάλλαξη ξεκίνησε από εδώ αφού οι διπλωμάτες ήταν περαστικοί. Μάλιστα τα ΜΜΕ στην χώρα αναφέρουν ότι ήταν Κινέζοι. Θεωρώ επίσης ότι τα μέτρα που έλαβε η Ευρώπη για τα ταξίδια είναι λίγο τραβηγμένα. Το ότι η Μποτσουάνα δημοσιοποίησε τα αποτελέσματα των τεστ και βρέθηκε η μετάλλαξη δεν σημαίνει ότι ξεκίνησε και από δω. Στη νότια Αφρική υπάρχει έξαρση στο Γιοχάνεσμπουργκ στην επαρχεία Χαουτέν και στην Πρετόρια λόγω ταξιδιωτών από το αεροδρόμιο».\nΓΕΡΑΣΙΜΟΣ ΣΙΟΥΤΑΣ ΜΠΟΤΣΟΥΑΝΑ ΝΕΑ ΜΕΤΑΛΛΑΞΗ ΠΡΟΞΕΝΟΣ ΤΗΣ ΕΛΛΑΔΑΣ\n22 Ιαν 17:30\n22 Ιαν 17:15\n22 Ιαν 17:00\n22 Ιαν 16:45\n22 Ιαν 15:45\n22 Ιαν 10:00